PSM tawar bonus jika menang pingat emas
Oleh MEJA SUKAN KOSMO!

14 April 2023, 6:52 pm
KUALA LUMPUR – Persatuan Sepaktakraw Malaysia (PSM) berjanji memberikan bonus kepada skuad negara sekiranya pemain negara berjaya menjinakkan Thailand sekali gus membawa pulang pingat emas pada temasya Sukan SEA Kemboja, bulan depan.
Selepas kecewa gagal membawa pulang pingat emas sewaktu di Hanoi, Vietnam tahun lalu, PSM dilihat mengambil iktibar apabila menyenaraikan 12 pemain lelaki terbaik dan mempunyai pengalaman bersaing di pentas antarabangsa.
Langkah tersebut diambil bagi memastikan tiada lagi kesilapan mudah mampu dilihat terutama berdepan seteru utama negara iaitu Thailand pada bulan depan.
Presiden PSM, Datuk Mohd. Sumali Reduan percaya dengan struktur pengurusan baharu dan kehadiran legenda sepak takraw negara, Ahmad Jais Baharun mampu memberi sinar kepada skuad negara di Kemboja nanti.
“Daripada senarai 25 pemain yang terpilih sebelum ini kita telah pilih hanya 12 terbaik saja akan membawa misi negara ke Sukan SEA Kemboja. Kita yakin dengan waktu yang singkat ini, kesemua mereka yang terpilih ini adalah terbaik.
“Pemain yang terpilih ini berpengalaman dan sebahagian mereka pernah beraksi diperingkat antarabangsa. Saya rasa dengan semangat baharu serta struktur kejurulatihan baharu, Malaysia mampu lakukan kejutan di Kemboja nanti.

“Itu bukan sahaja harapan tetapi itu adalah doa bagi saya dan semua peminat sepak takraw di negara ini. Pastinya sasaran kita pada temasya dwitahunan tersebut adalah satu emas dan dua perak.
“Mengenai ganjaran, pasti kita akan umumkan tidak lama lagi dan ia penting untuk meningkatkan semangat pemain. Jika mereka menewaskan Thailand atau bawa balik emas ada sesuatu buat pasukan mereka nanti,” katanya ketika memperkenalkan barisan pemain Sukan SEA di Stadium Titiwangsa, awal pagi tadi.
PSM menyenaraikan empat tekong terbaik iaitu Muhammad Syahir Mohd. Rosdi, Muhammad Haziq Hairul Nizam, Meor Mohamad Zulfikar Mat Amin, Muhammad Zulkifli Abd Razak. Selain itu, lima perejam terbaik negara turut tersenarai iaitu Muhammad Noraizat Mohd. Nordin, Muhammad Afifuddin Mohd. Razali, Muhammad Hafizul Hayazi Adnan,Mohd Khairol Zaman Hamir Akhbar, Mohamad Azlan Alias.
Tiga pemain lain iaitu Amirul Zazwan Amir, Norfaizzul Razak, Aidil Aiman Azwawi turut dipanggil untuk mewakili negara.


Dua lans koperal parah ditikam pengedar dadah
Oleh ROSMIZAN RESDI

14 April 2023, 6:41 pm
KOTA BHARU – Dua anggota polis berpangkat lans koperal cedera parah selepas ditikam seorang pengedar dadah jenis pil kuda dan heroin semasa bergelut dengan suspek di tepi jalan di Kampung Siput Meranti, Pasir Mas, dekat sini semalam.
Dalam kejadian pada pukul 6 petang itu, Mohammad Arif Ismail, 28, cedera pada bahagian belakang badan dan luka di pergelangan tangan manakala rakan setugasnya, Aminullah Islahudin, 29, cedera parah pada lengan kiri selain luka di paha dan tangan.
Ketua Polis Kelantan, Datuk Muhamad Zaki Harun berkata, sebelum kejadian, kedua-dua anggota polis yang bertugas di Jabatan Siasatan Jenayah Nakortik Ibu Pejabat Polis Kontinjen (IPK) Kelantan, bersama beberapa anggota lain menyerbu kawasan berkenaan selepas menerima maklumat mengenai kegiatan pengedaran dadah.
Menurutnya, semasa serbuan dijalankan, anggota polis melihat seorang lelaki berusia 30 tahun membawa satu plastik di tepi sebuah motosikal.
“Anggota polis terus menangkap suspek sebelum berlaku pergelutan antara mereka. Suspek yang memegang sebilah pisau yang diubah suai bertindak menikam dua anggota terbabit sebelum lelaki itu berjaya ditahan.
“Pemeriksaan lanjut ke atas plastik hitam yang dibawa suspek menjumpai sebanyak 12,000 biji pil kuda dan 282.9 gram dadah jenis heroin yang bernilai RM232,000,” katanya pada sidang akhbar di IPK Kelantan, di sini hari ini.

Mengulas lanjut, Muhamad Zaki memberitahu, kesemua dadah itu itu boleh dijual kepada seramai 14,829 penagih sekiranya ia terlepas ke pasaran.
Menurutnya, ujian saringan air kencing mendapati kedua-dua suspek positif dadah jenis methamphetamine selain masing-masing mempunyai dua rekod lampau.
“Kedua-dua anggota polis yang cedera kini berada dalam keadaan stabil dan sedang dirawat di Hospital Raja Perempuan Zainab II, Kota Bharu,” katanya.
Tambah Muhamad Zaki, suspek ditahan reman selama tujuh hari bermula semalam untuk siasatan lanjut mengikut Seksyen 39B Akta Dadah Berbahaya 1952 dan Seksyen 307/186 Kanun Keseksaan. – KOSMO! ONLINE


Tahun lepas hilang abang sulung, hari ini abang ketiga – Adik mangsa
Oleh DIYANATUL ATIQAH ZAKARYA

14 April 2023, 6:21 pm
ALOR GAJAH – Adik kepada mangsa yang maut bersama-sama bapa saudaranya dalam nahas di Jalan Lendu, di sini, tengah malam tadi tidak dapat menahan sebak selepas kehilangan dua abang kandung dalam tempoh tidak sampai setahun.
Dalam kemalangan kira-kira pukul 12 tengah malam itu, mangsa, Muhammad Hasraf Amin Hasrin, 23, dan Mohd. Firdaus Yusof, 38, yang dalam perjalanan ke bazar Aidilfitri maut selepas kereta Perodua Myvi dinaiki terbabas merempuh sebatang pokok.
Seorang lagi penumpang di bahagian belakang, Azizul Bin Hamis @ Jainy, 38, yang juga ahli keluarga mangsa bagaimanapun terselamat, namun mengalami kecederaan parah dan dikejarkan ke Zon Merah Hospital Alor Gajah.
Menurut Muhammad Aliff Iman Hasrin, 15, dia dan keluarganya masih terkejut dengan kejadian itu, malah ibunya sukar untuk menerima pemergian anak ketiga daripada empat beradik itu.
“Sebelum ini abang sulung saya meninggal 4 Ogos tahun lalu kerana serangan jantung dan tidak sampai setahun, hari ini abang ketiga pula dijemput Ilahi kerana kemalangan.
“Memang sedih sangat, abang beberapa hari ini sangat baik dengan saya dan kerap belanja makan. Burger RM8 pun dia bayar, malah dia ada bagi duit RM50 kepada mama untuk belikan saya baju raya,” katanya ketika ditemui Kosmo! di Unit Forensik Hospital Alor Gajah, di sini, hari ini.

Ujarnya, sikap mangsa juga berubah sejak empat hari lalu menjadi seorang yang sangat periang dan suka tertawa.
Dalam pada itu, bakal tunangnya, Zulaika Hanim Khairul Samri, 22, berkata, dia yang telah mengenali mangsa selama tiga tahun sempat keluar bersama-sama ke Dataran Pahlawan, di sini, untuk mencari barang persiapan raya.
“Hasraf jemput saya dari rumah di Nilai, Negeri Sembilan untuk keluar membeli kelengkapan raya dan dia ada beli sepasang kasut baharu. Selepas itu kami berbuka bersama-sama dan arwah hantar saya pulang.
“Pada pukul 11 lebih dia beritahu nak ke bazar dan seperti biasa dia akan biarkan talian panggilan itu terbuka sehinggalah sampai ke destinasi dan ketika itulah saya tiba-tiba terdengar jeritan bapa saudaranya menjerit ‘Baby!’ dipercayai ketika nahas berlaku,” katanya.
Jelasnya, mangsa yang merupakan anak ketiga daripada empat beradik itu mesra dipanggil dengan nama timangannya ‘Baby’ dalam kalangan keluarga.
Ujarnya lagi, dia dan arwah telah merancang untuk bertunang pada Hari Raya Haji Jun ini dan perkara itu juga telah dimaklumkan kepada ahli keluarga masing-masing.
“Tetapi jodoh kami tidak panjang, memang tak sangka kejadian ini menimpanya apatah lagi saya baharu sahaja bertemu dengannya pada siangnya,” katanya.
Sementara itu, Allahyarham Mohd. Firdaus meninggalkan dua anak berusia 14 dan 11 tahun yang kini dijaga oleh bekas ibu mentuanya. – KOSMO! ONLINE


Hujan lebat, ribut petir di enam negeri petang ini
Oleh KOSMO!

14 April 2023, 5:44 pm
PETALING JAYA – Hujan lebat, ribut petir dan angin kencang dijangka melanda enam negeri pada petang ini.
Jabatan Meteorologi (MetMalaysia) menerusi kenyataan di Facebook memaklumkan, antara negeri yang terlibat adalah Selangor (Klang, Petaling, Kuala Langat, Hulu Langat dan Sepang) serta seluruh Wilayah Persekutuan Kuala Lumpur serta Putrajaya.
Selain itu, cuaca buruk yang sama turut berlaku sekitar Negeri Sembilan (Seremban, Port Dickson, Kuala Pilah, Rembau dan Tampin) dan seluruh negeri Melaka.
“Hujan lebat serta ribut petir turut diramal melanda Sabah melibatkan Pantai Barat (Ranau) dan Sandakan (Beluran),” katanya.
Jelas kenyataan itu lagi, keadaan tersebut dijangka berterusan sehingga pukul 7 petang nanti. – KOSMO! ONLINE


Kerajaan lulus RM200 juta bangun tanah wakaf di Pualau Pinang
Oleh KOSMO!

14 April 2023, 6:47 pm
SEBERANG PERAI – Kerajaan Pusat meluluskan peruntukan sebanyak RM200 juta bagi memastikan hasrat untuk meningkatkan pemilikan hartanah bumiputera di Pulau Pinang dapat dicapai serta memacu pembangunan tanah wakaf.
Perdana Menteri, Datuk Seri Anwar Ibrahim berkata, sebagai permulaan, dana secara pinjaman mudah itu akan digunakan untuk membangunkan projek perumahan di atas tanah wakaf di Permatang Pauh.
Menurut beliau, pembangunan tanah wakaf itu akan dikendalikan oleh Majlis Pembangunan Bumiputera Pulau Pinang yang mana kini di bawah pimpinan Pengerusi baharu, Tan Sri Khalid Ramli.
“Di Pulau Pinang ada tanah wakaf yang berusia puluhan dan ratusan tahun tetapi terbiar, tidak dibangunkan atau tidak digunakan ikut saluran yang betul.
“Ada sesetengahnya terletak di kawasan yang strategik, jadi kita boleh bangunkan untuk kepentingan masyarakat Melayu di Pulau Pinang,” katanya pada sidang akhbar selepas mempengerusikan mesyuarat Majlis Pembangunan Bumiputera Pulau Pinang yang pertama 2023, di sini hari ini.
Dalam perkembangan berkaitan, beliau memaklumkan, kerajaan turut meluluskan peruntukan tambahan sebanyak RM10 juta untuk membolehkan 1,000 pelajar tahfiz di Pulau Pinang mendapat latihan kemahiran dan pensijilan Pendidikan Teknik dan Vokasional (TVET).

Jelasnya, program itu berupaya melahirkan anak-anak Bumiputera Islam yang holistik serta lengkap dengan ilmu pengetahuan agama dan kemahiran teknikal.
“Dalam perbincangan dengan pengusaha dan pengurus sekolah tahfiz, mereka menyatakan ada keperluan untuk pelajar tahfiz di pusat maahad diberi peluang dan pendedahan dalam bidang lain.
“Jika tidak peluang pekerjaan akan terbantut, maka kita setuju selain menghafal al-Quran, mereka juga akan diberikan latihan TVET,” katanya.
Dalam masa sama, beliau berharap dana yang diperuntukkan itu dapat digunakan oleh pusat maahad tahfiz untuk merangka program serta menjalin kerjasama dengan pihak industri dan swasta. – KOSMO! ONLINE


Dasar laut bocor, saintis temui lubang besar
Oleh KOSMO!

14 April 2023, 6:00 pm
WASHINGTON  – Sekumpulan saintis menemui sebuah lubang yang membocorkan air di dasar lautan di luar pantai negeri Oregon, Amerika Syarikat (AS) di kawasan dikenali sebagai Zon Subduksi Cascadia, lapor akhbar Daily Star semalam.
Pakar-pakar dari Universiti Washington berkata, penemuan lubang dasar laut yang bocor mungkin bukan petanda baik di rantau berkenaan.
Lubang itu dinamakan ‘Pythias’ Oasis’ sempena nama seorang pendeta Greek yang membuat ramalan ketika duduk di atas mata air panas, lapor laman web Futurisme.
Ia menarik perhatian saintis sejak ditemui pada 2015, tetapi penyelidikan baharu mencadangkan bahawa air yang keluar dari lubang itu adalah sesuatu unsur lain.
Pakar-pakar percaya bahawa ia sebenarnya adalah sejenis pelincir tektonik yang diperlukan oleh plat untuk mengelakkan pergerakan dalam tanah.
Semasa menjalankan penyelidikan, saintis menemui ‘buih-buih pada kedudukan kira-kira 1.2 kilometer (km) di bawah permukaan air’.

Dengan menggunakan robot peneroka dasar laut, mereka mendapati buih-buih itu ‘hanya komponen kecil cecair panas berbeza secara kimia yang muncul dari sedimen dasar laut’.
Profesor oseanografi dan geologi dasar laut Universiti Washington, Evan Solomon berkata: “Mereka meneroka ke arah itu dan apa yang dilihat bukan hanya gelembung metana, tetapi air yang keluar dari dasar laut seperti paip.
“Itu sesuatu yang tidak pernah saya lihat dan dalam pengamatan saya tidak pernah dikaji sebelum ini,” katanya.
Kajian sebelum ini mendapati air yang keluar dari lubang itu lebih panas daripada suhu lautan. – Agensi


Aidilfitri: APM pantau 311 lokasi panas bencana di Selangor
Oleh ISKANDAR SHAH MOHAMED

14 April 2023, 6:34 pm
SHAH ALAM – Angkatan Pertahanan Awam (APM) akan memantau sebanyak 311 lokasi yang dikenal pasti berisiko tinggi berlaku bencana alam di seluruh Selangor sepanjang musim Aidilfitri ini.
Kesemua lokaliti itu rata-ratanya melibatkan kawasan banjir dan tanah runtuh yang meliputi sembilan daerah negeri ini.
Pengarah APM Selangor, Mulliadi Al-Hamdi Ladin berkata, pemantauan itu selaras pelaksanaan Op Prihatin yang bakal dilancarkan pada 18 April depan.
Katanya, operasi khas selama 14 hari itu antaranya memfokuskan pemantauan anggota di lokasi kediaman penduduk yang pulang bercuti ke kampung halaman.
“Orang ramai akan mula meninggalkan rumah mereka termasuk di lokasi yang berisiko berlakunya bencana.
“Justeru, APM akan menjalankan pemantauan menyeluruh dan berkala di 311 ‘hot spot’ sepanjang tempoh berkenaan,” katanya ketika ditemui selepas Majlis Apresiasi dan lftar APM Selangor di Dewan Jubli Perak Bangunan Sultan Salahuddin Abdul Aziz Shah di sini, petang tadi.

Terdahulu, beliau menyerahkan sijil penghargaan kepada pengamal media yang bekerjasama menyalurkan maklumat  tepat dan sahih terutama berkaitan tragedi tanah runtuh di Batang Kali.
Jelas Mulliadi, pihaknya turut akan menggerakkan anggota bagi membantu orang awam yang berdepan situasi kecemasan di jalan raya termasuk tayar pancit, bateri kenderaan lemah dan kehabisan minyak.
“Lebih 400 daripada 675 pegawai dan anggota APM Selangor akan bertugas sepanjang musim Aidilfitri,” katanya.
Dalam pada itu, beliau menegaskan tragedi Batang Kali pada 16 Disember lalu antara medan cabaran yang menguji tahap kecekapan dan kecekalan APM menangani situasi kecemasan.
“Profesionalisme melalui Jawatankuasa Pengurusan Bencana Daerah (JPBD) terutama di Hulu Selangor dianggap berjaya dan berkesan dengan kerjasama semua pihak.
“Selain itu, Pasukan Khas Pertahanan Awam (PASPA) antara yang berjaya dilonjakkan keupayaannya dalam tragedi tersebut,” katanya. – KOSMO! ONLINE


Dua bot nelayan tanpa lesen, guna pukat rawa sorong, ditahan
Oleh SHAMSUL KAMAL AMARUDIN

14 April 2023, 5:58 pm
LUMUT – Agensi Penguatkuasaan Maritim (APMM) menahan dua bot nelayan tempatan yang menangkap ikan tanpa lesen serta menggunakan pukat yang diharamkan, dekat muara Bagan Panchor, Pantai Remis, malam kelmarin.
Pengarah Zon APMM Kuala Kurau, Komander Maritim Mohd. Najhan Azman Hamid berkata, pasukan itu menahan dua buah bot nelayan tempatan jenis pukat rawa sorong di kedudukan 1.07 dan 0.2 batu nautika barat muara Bagan Panchor, sekitar pukul 8 dan 8.20 malam.
“Ketika melakukan rondaan rutin di perairan Kerian dan Larut Matang, pasukan bot peronda APMM mengesan kedua-dua bot itu dan dirapati untuk pemeriksaan.
“Hasil pemeriksaan ke atas kedua-dua bot itu menemui tiga kru nelayan tempatan termasuk tekong berumur antara 38 hingga 45 tahun,” katanya dalam kenyataan, hari ini.
Menurutnya, pemeriksaan lanjut turut mendapati kedua-dua bot itu tidak memaparkan nombor pendaftaran serta disyaki menggunakan kaedah penangkapan ikan yang tidak dibenarkan. – KOSMO! ONLINE


Usahawan Malaysia dijel 5 tahun di England palsukan wasiat ibu
Oleh KOSMO!

14 April 2023, 5:00 pm
LONDON – Seorang ahli perniagaan yang memalsukan wasiat ibunya dalam usaha untuk membolot saham bernilai £40 juta (RM220.44 juta) di Malaysia,  dipenjarakan selama lima setengah tahun di England, lapor MailOnline.
Girish Dahyabhai Patel, 71, dijatuhi hukuman itu di Mahkamah Southwark Crown semalam selepas didakwa oleh anak saudaranya sebagai melakukan penipuan tersebut.
Pada 2011, Girish menggunakan dokumen palsu untuk memfailkan tuntutan di mahkamah tinggi bagi mengawal harta pusaka ibunya, Prabhavati Dahyabhai Patel. Wanita itu mewariskan seluruh hartanya kepada abang Girish, Yashwant Patel selepas kematiannya.
Harta pusaka itu termasuk bahagian satu pertiga aset keluarga tersebut dalam Aumkar Plantations yang memiliki 8,093 hektar tanah dan ditanam dengan pokok kelapa sawit di Malaysia.
Berikutan tindakan undang-undang Girish yang gagal di Seychelles, dia kemudian mendakwa bahawa terdapat satu wasiat lain pada 2005 yang telah ditandatangani oleh ibunya bersama saksi di Britain. Wasiat itu adalah ganti kepada wasiat sebelum ini pada 1986 dan menyerahkan segala harta mendiang kepadanya.
Dia dipenjara lima setengah tahun selepas didakwa oleh anak saudaranya, Prashant Pate iaitu anak kepada abang sulung defendan, Rajnikant Patel yang tinggal di Australia. – Agensi


Seleweng dana pusat urut, bekas pengarah urusan antara direman
Oleh MOHD RIDZAUDDIN ROSLAN

14 April 2023, 5:07 pm
PUTRAJAYA- Suruhanjaya Pencegahan Rasuah Malaysia (SPRM) menahan reman dua individu berikutan menjadi suspek utama kes penyelewengan dana syarikat pusat urut berhubung isu pembelian minyak urut bernilai kira-kira RM9 juta.
Dua individu itu masing-masing berusia 50 dan 55 tahun merupakan bekas pengarah urusan dan bekas pengarah eksekutif di syarikat pusat urut terbabit.
Kedua-dua mereka ditahan kira-kira pukul 9 malam semalam di Ibu Pejabat SPRM Putrajaya ketika hadir memberi keterangan.
Perintah reman selama empat hari bermula hari ini hingga 17 April depan dikeluarkan Majistret Irza Zulaikha Rohanuddin di Mahkamah Majistret Putrajaya selepas SPRM membuat permohonan tersebut pagi tadi.
Menurut sumber, penahan kedua-dua suspek susulan penahan tiga wanita berkaitan kes sama semalam.
“Difahamkan, suspek menyeleweng wang tersebut menerusi pembelian minyak urut dengan harga yang tinggi berbanding harga pasaran menerusi syarikat pembekal yang merupakan proksi mereka hingga menyebabkan syarikat mengalami kerugian anggaran RM1.8 juta,” katanya ketika dihubungi di sini tadi.

Sementara itu, Pengarah Kanan Siasatan SPRM, Datuk Seri Hishamuddin Hashim mengesahkan penahanan tersebut dan kes disiasat mengikut Seksyen 16 Akta SPRM 2009. – KOSMO! ONLINE


Bomba keluarkan sembilan notis bahaya kebakaran
Oleh ASLIZA MUSA

14 April 2023, 4:58 pm
TAPAH – Jabatan Bomba dan Penyelamat Malaysia (JBPM) Perak mengeluarkan sembilan notis menghapus bahaya kebakaran kepada premis yang dikesan melanggar peraturan di bawah Akta Perkhidmatan Bomba 1988.
Ketua Cawangan Penyiasatan Kebakaran Zon 4 Tapah, A. Ravi berkata, notis itu dikeluarkan selepas pemeriksaan dilakukan ke atas 23 premis di Zon 4 melibatkan daerah Batang Padang, Muallim, Hilir Perak dan Bagan Datuk.
Katanya, pemeriksaan yang bermula 31 Mac lalu itu melibatkan pusat beli-belah, pasar raya dan premis perniagaan.
“Tumpuan kempen dan pemeriksaan ini adalah bagi memastikan premis-premis ini menepati peraturan dan arahan berhubung undang-undang kecil bangunan seragam.
“Pemeriksaan juga bagi memastikan semua kelengkapan pepasangan keselamatan kebakaran sedia ada dalam keadaan baik selain jalan keluar bebas daripada halangan,” katanya ketika Kempen Pemeriksaan Menghapus Bahaya Kebakaran sempena musim perayaan di TF Value Mart di sini hari ini.
Menurut beliau, dalam kempen itu juga pihaknya memberi tumpuan kepada orang awam berkaitan kesedaran keselamatan kebakaran di rumah.

Katanya, orang awam yang meninggalkan kediaman ketika musim perayaan dinasihatkan supaya memastikan semua perkakas elektrik dimatikan dan plug sambungan dicabut dari soket. – KOSMO! ONLINE


Masalah perkongsian talian internet bakal selesai Jun – Fahmi
Oleh MOHD RASDAN AHMAD

14 April 2023, 5:07 pm
KUALA LUMPUR – Masalah perkongsian talian internet yang dihadapi oleh sebahagian pengguna kemudahan tersebut di seluruh negara bakal diselesaikan pada atau selepas Jun nanti.
Menteri Komunikasi dan Digital, Fahmi Fadzil berkata, pihak kementerian akan menyelesaikan masalah ‘network sharing’ (perkongsian rangkaian) ini secara berfasa dan pihak kementerian juga sudah mengadakan siri-siri perbincangan dengan syarikat-syarikat telekomunikasi terlibat.
“Ketika ini Perdana Menteri juga telah mengarahkan Kementerian Komunikasi dan Digital untuk adakan ‘review’ pelaksanaan rangkaian internet pantas 5G, maka itu fokus kita sehingga selesai.
“Pada masa sama pihak Suruhanjaya Komunikasi dan Multimedia (SKMM) telah mengadakan siri perbincangan dengan syarikat telekomunikasi dan telah mengenal pasti cara untuk kita mendapatkan jurang dan menyelesaikan masalahh talian internet ini,” katanya pada sidang akhbar selepas Program pakej Perpaduan Program Perumahan Rakyat PPR/PA @Mykabel di PPR Kerinchi, di sini hari ini.
Tambah beliau lagi, walaupun rangkaian capaian internet 4G diseluruh negara telah mencapai 96.92 peratus kawasan berpenduduk, namun tidak bermaksud semua syarikat telekomunikasi mempunyai capaian yang sama.
“Bagi memastikan internet itu mempunyai capaian yang sama atau hampir sama, kita perlu memastikan syarikat-syarikat telekomunikasi ini menggunakan peralatan yang tertentu.

“Untuk itu kemungkinan perkara ini akan selesai sekitar Jun atau tidak terlalu lama selepas bulan Jun kita dapat kurangkan masalah perkongsiann talian internet itu oleh pengguna yang terlibat,” jelasnya. – KOSMO! ONLINE.


PDRM umum pertukaran, kenaikan pangkat 62 pegawai kanan
Oleh MUHAMMAD NAJIEB AHMAD FUAD

14 April 2023, 5:00 pm
PETALING JAYA – Polis Diraja Malaysia (PDRM) mengumumkan pertukaran jawatan dan kenaikan pangkat bagi 62 pegawai kanannya berkuat kuasa 15 Mei (esok).
Setiausaha PDRM, Datuk Noorsiah Mohd. Saaduddin berkata, Pengarah Jabatan Siasatan Jenayah Komersial, Datuk Seri Mohd. Kamaruddin Md. Din dilantik sebagai Pengarah Jabatan Siasatan Jenayah Narkotik (JSJN) dan jawatannya disandang oleh Ketua Polis Pahang, Datuk Seri Ramli Mohamed Yoosuf.
Katanya, Ketua Polis Pulau Pinang, Datuk Mohd. Shuhaily Mohd. Zain pula dilantik sebagai Ketua Polis Kuala Lumpur baharu manakala Timbalan Pengarah Cawangan Khas 11, Bukit Aman, Datuk Ahmad Ramdzan Daud dilantik Timbalan Pengarah Cawangan Khas 1, Bukit Aman dengan memangku pangkat Komisioner Polis.
“Pertukaran itu juga turut melibatkan Timbalan Pesuruhjaya Polis Sabah, Datuk Jauteh Dikun dinaikkan pangkat Komisioner Polis dan dilantik sebagai Pesuruhjaya Polis Sabah.
“Timbalan Ketua Polis Kuala Lumpur, Datuk Yahaya Othman pula dilantik sebagai Ketua Polis Pahang dengan memangku pangkat Komisioner Polis,” katanya dalam kenyataan, hari ini.
Tambahnya, Ketua Polis Terengganu, Datuk Rohaimi Md. Isa pula menjawat jawatan Timbalan Pengarah (Siasatan) Jabatan Siasatan Jenayah Komersial Bukit Aman dan ia digantikan oleh Timbalan Pengarah (Operasi) Jabatan Pencegahan Jenayah dan Keselamatan Komuniti, Bukit Aman, Datuk Mazli Mazlan.

“Turut tersenarai adalah Ketua Polis Daerah Sentul, Asisten Komisioner Beh Eng Lai dilantik sebagai Ketua Jabatan Pencegahan Jenayah dan Keselamatan Komuniti Kuala Lumpur dengan memangku pangkat Senior Asisten Komisioner.
“Timbalan Ketua Polis Daerah Petaling Jaya, Superintendan Ku Mashariman Ku Mahmood pula dilantik Penolong Pengarah Siasatan dan Pemantauan Bahagian Kawalan Kredit Komuniti Kementerian Perumahan dan Kerajaan Tempatan dengan memangku pangkat Asisten Komisioner,” ujarnya.
Noorsiah berkata, pertukaran dan kenaikan pangkat itu turut melibatkan beberapa pegawai kanan polis yang lain. – KOSMO! ONLINE


Innovathon beri peluang rakyat kembang idea inovasi
Oleh MOHD. HUSNI MOHD. NOOR

14 April 2023, 5:10 pm
PUTRAJAYA – Kementerian Ekonomi dan Kementerian Sains, Teknologi dan Inovasi (MOSTI) melancarkan program realiti televisyen dikenali Innovathon khusus memberi peluang kepada rakyat mengembangkan idea inovatif di negara ini.
Menteri Ekonomi, Rafizi Ramli berkata, program itu diharap dapat menjana dan mengembangkan idea inovatif yang boleh dikomersialkan sebagai produk digital dan teknologi pada masa akan datang.
Beliau berkata, ia dilaksanakan dengan kerjasama saluran televisyen berbayar, Astro dan akan ditayangkan secara episod bermula Jun depan.
“Buat permulaan, rakyat Malaysia yang berminat tanpa mengira had umur boleh menyertai program itu dengan menghantar idea inovatif berbentuk video ringkas masing-masing bermula hari ini sehinga 7 Mei depan
“Program realiti tv ini TV dijangka mula bersiaran pada Jun selama 10 minggu,” katanya pada majlis pra pelancaran Innovathon di sini, hari ini.
Katanya, video ringkas yang dihantar akan dinilai dan peserta terpilih kemudiannya dijemput hadir secara fizikal untuk saringan panel hakim di enam lokasi Kuala Lumpur, Pulau Pinang, Johor, Pahang, Sarawak dan
Sabah.

“Peserta pada peringkat ini akan menerima bimbingan daripada mentor berpengalaman dalam bidang perniagaan, produk, dan teknologi malah, idea mereka akan dibentangkan di hadapan bakal pelabur.
“56 idea inovasi terbaik yang melepasi uji bakat fizikal akan menyertai program realiti Innovathon dimana pemenang terpilih berpeluang memenangi modal asas permulaan RM1 juta,” katanya.
Individu berminat menyertai Innovathon boleh berkongsi idea masing-masing menerusi [email protected] beserta video ringkas bermula hari ini hingga 7 Mei depan.- KOSMO! ONLINE


Sarah masih relevan tuai emas
Oleh MUHAMMAD ZUHAILY BADLISHAH

14 April 2023, 5:19 pm
KUALA LUMPUR – Ratu lompat bergalah wanita negara, Nor Sarah Adi berpotensi mempertahankan pingat emas dimenanginya menjelang Sukan SEA Kemboja 2023 di Phnom Penh bermula 5 hingga 17 Mei ini.
Keyakinan itu disuarakan ketua jurulatih skuad olahraga kebangsaan, Zaki Sadri apabila menyifatkan Sarah, 23, berada pada landasan tepat untuk mengulangi kejayaan seperti di Sukan SEA Hanoi tahun lalu.
Zaki juga percaya Sarah mampu menyerlah walaupun di bawah penguasaan Roslinda Samsu yang sehingga kini masih memegang rekod lompat galah kebangsaan dengan catatan 4.40 meter (m) dilakukan di Sepanyol pada 2006.
“Saya ada berbincang dengan Sarah dan dia berkata tiada masalah tentang latihan, jadi kita letakkannya di bawah penguasaan Roslinda.
“Mungkin dari segi latihan agak berbeza tetapi berdasarkan pencapaian terkini, Sarah masih konsisten dan tiada masalah lompat 4m. Dia buktikannya di kejohanan jemputan Tawan baru-baru ini.
“Jika dia gagal lepasi 4m, mungkin kita perlu perbaiki keperluannya. Cumanya saya harap dia boleh fokus dan kekalkan pingat emas buat negara,” katanya.

Ia pastinya sukar buat Sarah kerana terpaksa berlatih berseorangan tanpa bantuan jurulatihnya, Mohd. Manshahar Abdul Jalil yang tidak disambung kontrak sebagai ketua jurulatih olahraga kebangsaan sejak awal tahun ini.
Berdasarkan statistik terkini, Sarah masih lagi berkedudukan tempat pertama di ranking Asia Tenggara mengatasi pencabarnya dari Thailand, Chonthicha Khabut dan atlet Filipina, Alyana Joyce Nicholas. – KOSMO! ONLINE


Pelabuhan Barat jadi pelabuhan pertama negara punyai PRF
Oleh ABDUL RAZAK IDRIS

14 April 2023, 5:01 pm
KLANG – Pelabuhan Barat menjadi pelabuhan pertama di negara ini bakal mempunyai Kemudahan Penerimaan Pelabuhan (PRF).
Kemudahan itu penting sebagai pusat kitar semula bahan buangan pengangkutan marin seperti minyak serta bahan lain yang memudaratkan termasuk kepada alam sekitar
Menurut Menteri Pengangkutan, Anthony Loke Siew Fook, projek PRF yang bernilai RM60 juta tersebut dibiayai oleh Malaysia Debt Ventures Berhad (MDV) dan dijadualkan siap dalam setahun.
“Sebelum ini kapal-kapal melupuskan bahan buangan mereka di Singapura. Kewujudan PRF (Pelabuhan Barat) secara tidak langsung boleh menjana pendapatan untuk pelabuhan di negara ini.
“Pembinaan PRF diharap akan memastikan tiada aktiviti pelupusan bahan buangan menyebabkan berlaku risiko pencemaran alam sekitar seperti yang berlaku sebelum ini, “katanya pada sidang akhbar selepas majlis pecah tanah PRF Secara Maya di Menara Westports, Pelabuhan Barat, hari ini.
Beliau menjelaskan PRF itu dikendalikan oleh anak syarikat KA Petra Group akan diurus secara efisien selaras dengan kaedah-kaedah yang digariskan oleh Konvensyen Bagi Pencegahan Pencemaran Dari Kapal-Kapal (MARPOL).

Mengulas dari segi dasar sama ada kapal-kapal diwajibkan menggunakan PRF untuk melupus bahan buangan, Anthony Loke menegaskan perkara tersebut masih belum diputuskan buat masa ini.
“Sebanyak 17,000 kapal yang dikenal pasti dan berpotensi untuk menggunakan PRF sebagai hab pelupusan bahan buangan ketika kapal-kapal tersebut melalui Selat Melaka,” katanya. -KOSMO!ONLINE


Kementah buat siasatan dalaman kes kematian anggota tentera di Hutan Simpan Royal Belum
Oleh SHAMSUL KAMAL AMARUDIN

14 April 2023, 5:04 pm
LUMUT – Kementerian Pertahanan akan melakukan siasatan dalaman terhadap kejadian kematian seorang anggota tentera yang menjalankan operasi di Hutan Simpan Royal Belum, Gerik, selepas dilaporkan hilang pada 7 April lalu.
Timbalan Menterinya, Adly Zahari berkata siasatan itu perlu untuk mengetahui dan mengenal pasti apa yang sebenarnya berlaku sehingga menjurus kepada kematian mangsa.
“Kita mengucapkan takziah kepada ahli keluarga anggota pertahanan yang mengalami kemalangan itu dan kita dalam proses untuk melihat kembali apa yang berlaku.
“Walaupun laporan perubatan dan bedah siasat telah dikeluarkan mengenai punca kematian, siasatan (di peringkat Kementerian Pertahanan) masih tetap dilakukan.
“Kita akan maklumkan kepada semua pihak (hasil siasatan) dan saya yakin ahli keluarga pun mahu tahu apa yang sebenarnya berlaku,” katanya ketika ditemui pemberita selepas menziarahi seorang veteran tentera yang koma selepas terbabit kemalangan jalan raya, di Taman Samudera, Seri Manjung di sini hari ini.
Media sebelum ini melaporkan, seorang anggota tentera Koperal Mohamad Nasri Mohd. Nasib, 33, dilaporkan hilang ketika sedang menjalankan operasi di kawasan pedalaman Hutan Simpan Royal Belum. – KOSMO! ONLINE


PM umum berita baik untuk rakyat Selasa ini
Oleh KOSMO!

14 April 2023, 5:37 pm
SEBERANG PERAI – Perdana Menteri, Datuk Seri Anwar Ibrahim akan mengumumkan beberapa berita baik buat seluruh rakyat Malaysia pada Selasa ini, sebelum beberapa hari umat Islam menyambut perayaan Aidilfitri.
Perkara tersebut dimaklumkan beliau ketika berucap pada majlis Amanat Perdana Menteri Kepada Penjawat Awam Persekutuan dan Negeri Pulau Pinang di Universiti Teknologi Mara (UiTM) Permatang Pauh, di sini sebentar tadi.
“Saya akan buat beberapa pengumuman baik untuk semua rakyat pada hari Selasa nanti,” beritahunya.
Majlis tersebut turut dihadiri Ketua Menteri Pulau Pinang, Chow Kon Yeow dan Ketua Setiausaha Negara, Tan Sri Mohd. Zuki Ali.
Terdahulu, Menteri Pembangunan Kerajaan Tempatan, Nga Kor Ming pada Selasa lalu melalui ciapannya di Twitter memaklumkan yang Perdana Menteri dijangka mengumumkan satu lagi berita baik menjelang Aidilfitri tahun ini.
“Kerajaan Perpaduan akan membawa satu lagi berita baik yang bakal diumumkan oleh Perdana Menteri, Datuk Seri Anwar Ibrahim menjelang Hari Raya Aidilfitri tahun ini. Nantikan!” ciapnya.

Justeru, pengguna media sosial di ruangan komennya turut mengharapkan pengumuman tersebut berkaitan pemberian tol percuma sempena perayaan. – KOSMO! ONLINE


Trend kasut besar ‘Astro Boy’ jadi pilihan
Oleh KOSMO!

15 April 2023, 10:27 pm
PETALING JAYA – Watak animasi Astro Boy yang popular sekitar 1950-an dan menjadi ikutan ketika itu kembali mendapat perhatian ramai tahun ini apabila gaya kasut besar watak tersebut menjadi pilihan bagi penggemar fesyen ketika ini.
Kasut besar berwarna merah yang dipakai watak animasi tersebut kembali diperkenalkan sekitar Februari lalu oleh sebuah syarikat pengeluar kasut dalam talian terkenal, MSCHF.
Di Malaysia, kasut tersebut menjadi tular apabila anak lelaki kepada usahawan terkenal, Datuk Seri Vida yang dikenali Kacak mengenakan kasut tersebut bersama baju Melayu.
Difahamkan harga sepasang kasut merah besar tersebut boleh mencecah harga RM1,600.
Rata-rata pengguna media sosial turut meninggalkan komen mereka dan beranggapan kasut besar tersebut tidak sesuai untuk digayakan bersama baju Melayu menjelang hari raya nanti.
“Trend tu memanglah trend, tapi bagi aku terlampu pelik bila dikenakan dengan pakain raya. Macam orang lepas kemalangan berbalut simen pula aku tengok,” jelas Irfan Nor.

“Biar orang luar sajalah yang pakai, nampak macam berat saja nak berjalan. Ini kalau banjir ni boleh terapung sekali ni,” kata Saifullah. – KOSMO! ONLINE


Kontena 2 tingkat musnah dijilat api
Oleh TUAN NURHIDAYAH TUAN AB.GHANI

15 April 2023, 10:03 pm
KUALA LUMPUR – Sebuah kontena dua tingkat berdekatan surau hangus terbakar di Jalan Alor Off Jalan Bukit Bintang, di sini, malam tadi.
Komander Operasi Pegawai Bomba Kanan (PBK II), Kamalzul Anuar Zulkifli berkata, pihaknya menerima panggilan kecemasan berhubung kejadian kira-kira pukul 7.34 malam.
Katanya, seramai 28 kekuatan anggota bersama jentera dari Balai Bomba dan Penyelamat (BBP) Jalan Hang Tuah dan BBP Pudu dikerahkan untuk ke lokasi kejadian.
“Setibanya di lokasi, kita dapati kebakaran melibatkan sebuah kontena dua tingkat yang berdekatan dengan surau.
“Kontena terbabit telah musnah 100 peratus,” jelasnya dalam kenyataan hari ini.
Ujarnya, tiada kemalangan jiwa berlaku manakala punca kebakaran masih dalam siasatan. -KOSMO! ONLINE


Kekasih dera, bakar janggut wanita terpanjang di dunia
Oleh KOSMO!

15 April 2023, 7:30 pm
WASHINGTON – Seorang wanita yang memiliki janggut terpanjang di dunia pernah didera oleh pasangannya dengan kejam, lapor akhbar Daily Star semalam.
Jessica D. Czerwinski dikenali dengan gelaran Jessa The Bearded Lady kerana memiliki janggut panjang 38.1 sentimeter (sm).
Walaupun janggutnya pernah dibakar oleh bekas kekasihnya, Jessica tetap berusaha mencari pasangan dan cuba menuntut gelaran rekod dunia itu secara rasmi.
Dia ada kalanya terpaksa mencukur janggut disebabkan tekanan masyarakat.
“Saya pernah mencukur janggut saya dan bekas kekasih saya membakar muka saya ketika cuba membakar janggut saya.
“Masih ada parut di bawah janggut saya kesan kejadian itu,” katanya.

Wanita berusia 37 tahun dari Arizona, Amerika Syarikat (AS) itu telah menjalinkan hubungan jarak jauh dengan lima orang.
Dia akhirnya berkahwin dengan salah seorang daripada mereka iaitu pesara marin berusia 71 tahun yang ditemuinya lebih sedekad lalu. – Agensi


Piala FA: Penang, Sabah sahkan slot ke suku akhir
Oleh MOHD. FITRIE MUHAMAD

15 April 2023, 11:55 pm
PENANG FC bakal berdepan juara bertahan, Johor Darul Ta’zim (JDT) di suku akhir Piala FA selepas mengesahkan kemaraan apabila membelasah Kuching City FC 4-0 di Stadium Negeri, sebentar tadi.
Tiga bintang import Harimau Kumbang berjaya memainkan peranan besar buat pasukan, menyaksikan Soony Saad, Rafael Vitor dan Giovane Gomes menyumbangkan satu gol manakala satu lagi jaringan dicipta oleh Hadin Azman.
Terdahulu, Penang terpaksa berpuas hati dengan kelebihan satu gol sepanjang 45 minit pertama hasil jaringan tunggal Saad seawal minit ke-10.
Bersambung babak kedua, Harimau Kumbang mula menyerlahkan taring sebenar dan hanya memerlukan tiga minit untuk mendapatkan gol kedua menerusi Vitor sebelum Hadin menambah jaringan ketiga pada minit ke-65.
Ketika aksi hampir berakhir dengan 3-0, di penghujung masa tambahan menyaksikan Gomes turut memastikan namanya berada dalam senarai penjaring selepas melakukan lonjakan tinggi bagi menyambut umpanan menarik daripada Faris Shah Rosli.
Di Stadium Likas, Sabah terus membawa cabaran kelab dari Borneo selepas membenam cabaran Kelantan United 2-0.

Baddrol Bakhtiar yang menggalas tugas selaku kapten pantas membalas kepercayaan Datuk Ong Kim Swee apabila membuka jaringan perlawanan seawal minit ke-13 namun selepas itu tuan rumah dihimpit masalah prestasi apabila gagal tampil lebih baik untuk beri ruang kepada pelawat ‘mencuri’ ruang mengatur gerakan.
PEMAIN Sabah meraikan jaringan ketika menewaskan Kelantan United 2-0 di Stadium Likas, sebentar tadi. – FB MFL
Dengan kelebihan satu jaringan, Sabah sepatutnya mampu tampil lebih baik namun ia gagal direalisasikan dan dianggap bernasib baik kerana Kelantan United seakan hilang idea setiap kali menghampiri kotak penalti tuan rumah.
Selepas mempersiakan beberapa peluang terbaik, minit ke-59 penyokong tuan rumah akhirnya kembali ceria apabila memperoleh gol kedua hasil ledakan pemain gantian, Stuart Wilkin.
Sebaik memasuki minit ke-73, Jailton Da Silva sekali lagi menggegarkan gawang pelawat sebaliknya pengadil perlawanan S. Logeswaran membatalkannya kerana mendakwa bintang import The Rhinos itu mengasari penjaga gol lawan, Muhamad Ilham Amirullah Razali. – KOSMO! ONLINE


Tune Protect tawar tiga produk insurans untuk B40, M40
Oleh MUHAMMAD NAJIEB AHMAD FUAD

15 April 2023, 8:15 pm
KUALA LUMPUR – Tune Protect Malaysia (Tune Protect) menawarkan tiga pakej insurans khusus buat golongan B40 dan M40 dalam usaha menarik lebih ramai mendapatkan perlindungan diri dengan harga terbaik.
Tiga pakej insurans berkenaan meliputi gaya hidup, perniagaan kecil dan sederhana serta kesihatan dengan harga serendah RM1 sehari.
Penolong Pengurus Penjenamaan Tune Protect, Wan Hafiz Wan Ahmad berkata, sebelum ini Tune Protect yang memulakan operasi pada 2012 hanya dikenali menawarkan insurans kepada penumpang kapal terbang.
Namun katanya, bermula 2021, Tune Protect terus mengorak langkah mengembangkan perkhidmatan membantu orang ramai mengambil perlindungan insurans peribadi.
“Tune Protect menyasarkan pengguna Melayu khususnya kategori M40 dan B40 untuk tiga pakej yang ditawarkan.
“Setakat ini, antara yang paling popular dalam kalangan pengguna adalah insurans kesihatan kami yang mana ia turut meliputi insuran pergigian,” katanya.

Beliau ditemui pada program Gerila Mamak Cyber bersama Tune Protect di Bazar Ramadan Taman Tun Dr Ismail (TTDI) di sini hari ini.
Program tersebut anjuran bersama Media Mulia Sdn. Bhd. (Media Mulia).
Wan Hafiz pada Program Gerila Mamak Cyber bersama T.P. the Thumb, di Bazar Ramadan Taman Tun Dr. Ismail, hari ini. – Foto SHIDDIEQIIN ZON / KOSMO!
Mengulas mengenai program Gerila Mamak Cyber, Wan Hafiz berkata, pihaknya berterima kasih kerana dapat diberi peluang berganding bahu bersama Media Mulia dalam memberi kesedaran kepada orang ramai tentang pentingnya perlindungan insurans.
“Semalam program yang sama dijalankan di Bazar Ramadan Stadium Shah Alam, sambutannya juga cukup meriah di sana, kita dapat berjumpa dengan ramai orang dan memberi pendedahan berhubung insurans yang kami tawarkan.
“Kami harap dengan kempen sebegini ia dapat meningkatkan lagi kesedaran rakyat Malaysia mengambil insurans,” ujarnya.
Pada program berkenaan, beberapa aktiviti menarik turut diadakan seperti permainan roda bertuah dan boleh memenangi pen, buku nota, bag, kasut dan pelbagai lagi hadiah menarik selain pemberian belon secara percuma. – KOSMO! ONLINE


Pemandu putus tangan kanan nahas bas persiaran rempuh lori
Oleh TOREK SULONG

15 April 2023, 11:51 pm
PASIR PUTEH – Seorang pemandu bas persiaran putus tangan kanan selepas kenderaan yang dipandunya hilang kawalan sebelum merempuh sebuah lori di Kilometer 37, Jalan Kota Bharu-Kuala Terengganu dekat persimpangan lampu isyarat jalan pintasan Kampung Seri Aman di sini hari ini.
Dalam kejadian kira-kira pukul 4.20 petang itu, mangsa, Mohamad Amirudin Azhar, 26, parah apabila putus tangan kanannya manakala dua penumpang bas berkenaan mengalami kecederaan ringan.
Ketua Polis Daerah Pasir Puteh, Superintendan Zaizul Rizal Zakaria berkata, siasatan awal mendapati, bas persiaran yang membawa dua orang penumpang itu sedang dalam perjalanan dari Kota Bharu menghala ke Kuala Terengganu.
Menurutnya, semasa tiba di lokasi kejadian, bas tersebut dipercayai hilang kawalan sebelum merempuh sisi kiri belakang sebuah lori yang sedang berhenti di kawasan lampu isyarat.
“Keadaan itu menyebabkan lori terbabit meluncur ke hadapan dan melanggar tiga buah kereta yang berhenti di hadapannya.
“Pemandu bas itu yang putus tangan kanannya dibawa ke Hospital Tengku Anis di sini untuk rawatan lanjut,” katanya dalam satu kenyataan hari ini.

Keadaan sebuah bas persiaran selepas merempuh sebuah lori di persimpangan lampu isyarat jalan pintasan Kampung Seri Aman, Pasir Puteh petang tadi. – Foto ihsan bomba
Zaizul Rizal memberitahu, dua penumpas bas itu hanya cedera ringan manakala pemandu lori dan pemandu tiga buah kereta yang dirempuh kenderaan berat itu tidak mengalami sebarang kecederaan.
Menurutnya, kes disiasat mengikut Seksyen 43(1) Akta Pengangkutan Jalan 1987. – KOSMO! ONLINE


Program Semarak Kasih Ramadan rai 72 asnaf, 30 anak yatim
Oleh KOSMO!

15 April 2023, 11:11 pm
BANGI – Persatuan Bekas Pegawai Suruhanjaya Pencegahan Rasuah Malaysia (SPRM) dan Pertubuhan Gagasan Generasi Profesional (GGP) dengan kerjasama Surau Al Muhajirin Bukit Mahkota, Bangi hari ini menganjurkan Program Semarak Kasih Ramadan bagi menyantuni 72 orang asnaf dan 30 anak yatim serta penduduk setempat.
Program tersebut diadakan bertujuan meraikan golongan asnaf dan anak-anak yatim bagi memastikan mereka tidak merasa terpinggir khususnya di bulan Ramadan ini.
Presiden Persatuan Bekas Pegawai SPRM, Datuk Mazlan Mohamad berkata, golongan asnaf dan anak-anak yatim tidak harus dipinggirkan dalam merasai kemeriahan persiapan menjelang Aidilfitri.
“Penganjuran program ini adalah bertujuan membangkitkan kesedaran kepada mereka yang mampu untuk berkongsi rezeki serta kasih sayang dengan golongan sasar.
“Program ini boleh memberi impak yang baik kepada masyarakat untuk membantu golongan ini. Diharap ia akan menjadi program yang berpanjangan dari masa ke masa,” katanya ketika ditemui pada majlis tersebut.
Tambahnya, pihaknya juga menyokong usaha membanteras budaya rasuah dan salah guna kuasa sepertimana saranan Perdana Menteri, Datuk Seri Anwar Ibrahim bagi menjamin kestabilan negara.

“Kami menyeru kepada seluruh rakyat Malaysia untuk menyokong usaha Perdana Menteri dan menggesa semua pihak memainkan peranan dalam memerangi rasuah dengan melaporkannya kepada SPRM jika ada berlaku perbuatan rasuah ataupun menyalahgunakan kuasa,” ujarnya.
Sementara itu, GGP yang ditubuhkan pada Februari 2018 merupakan sebuah pertubuhan bukan kerajaan yang mengumpulkan generasi muda daripada golongan profesional di seluruh negara.
Presidennya, Datuk Dr. Nasir Saari berkata, GGP memberi fokus dalam mengutarakan idea, cadangan dan resolusi terhadap pelbagai isu dan dasar kerajaan khususnya yang melibatkan generasi muda profesional; menyokong dan bekerjasama dengan kerajaan dan agensi kerajaan.
“Pertubuhan ini juga bermatlamat untuk memupuk semangat kerjasama dan bantu membantu dalam kalangan ahli dengan golongan muda bagi melahirkan generasi yang berhemah tinggi selain mengadakan aktiviti yang dapat mengeratkan perpaduan, meningkatkan kesetianegaraan dan mewujudkan kesedaran untuk bersama-sama dengan kerajaan bagi membina dan memajukan negara.
“Selain itu, GGP juga mengadakan aktiviti untuk ahli-ahli dalam bidang kebudayaan, sukan, kerohanian, ekonomi, pendidikan, kenegaraan dan lain-lain serta memberi peluang kepada ahli-ahli terlibat dalam program latihan kepimpinan, kemahiran dan keusahawanan,” katanya. – KOSMO! ONLINE


Perdana Menteri jamin selesai isu runtuhan Tasik Kenyir
Oleh MOHD AZLI ADLAN dan KAMALIZA KAMARUDDIN

15 April 2023, 8:34 pm
KUALA NERUS – Perdana Menteri, Datuk Seri Anwar Ibrahim memberi jaminan untuk menyelesaikan masalah runtuhan tanah di Tasik Kenyir, Hulu Terengganu yang sudah berlarutan lebih setahun lalu.
Beliau berkata, runtuhan tanah disebabkan fenomena banjir luar biasa pada bulan Februari tahun lalu tersebut memerlukan permerhatian serius kerana ia melibatkan isu keselamatan rakyat dan harta benda.
“Ada hal baru disebut Menteri Besar Terengganu (Datuk Seri Dr. Ahmad Samsuri Mokhtar) kepada saya iaitu masalah runtuhan (tanah) di Tasik Kenyir.
“Saya akan bincang dengan Ketua Setiausaha Negara (Tan Sri Mohd. Zuki Ali) dan kalau benar ia satu hal mendesak, kita akan segerakan untuk jamin keselamatan rakyat Terengganu,” katanya.
Beliau berkata demikian pada Majlis Berbuka Puasa Malaysia Madani di Universiti Malaysia Terengganu (UMT) di sini malam ini.
Dalam perkembangan sama, Anwar menjelaskan tindakan kerajaan Perpaduan membatalkan projek tebatan banjir yang dilaksanakan secara runding terus termasuk di Terengganu sebelum ini demi menjamin ketelusan dan mengatasi ketirisan.

Jelas beliau, pelaksanaan semula projek itu secara tender terhad yang dapat diselesaikan dalam tempoh tiga bulan telah berjaya memberi penjimatan sehingga RM2 bilion.
“Hasil penjimatan itu, kita berjaya tambah dua lagi projek tebatan banjir iaitu di Sungai Golok, Kelantan dan Johor.
“Tanpa makluman dan fakta tepat, pelbagai tohmahan telah dilemparkan kepada saya dan kadang-kadang ia menyebabkan hubungan Persekutuan dan (kerajaan) negeri menjadi sedikit renggang,” katanya.
Sementara itu, Anwar turut mengumumkan penambahan peruntukan kepada kerajaan negeri Terengganu iaitu sebanyak RM410 juta selain lebih RM100 juta bagi projek pembangunan desa yang disalurkan kepada Kementerian Desa dan Wilayah. – KOSMO! ONLINE


Reda anak dijemput Ilahi, mati lemas ketika mandi sungai
Oleh FARAHWAHIDA AHMAD

15 April 2023, 7:58 pm
SEGAMAT – Bapa kepada salah seorang kanak-kanak lemas tidak menyangka dia sendiri yang mengeluarkan jenazah anaknya dari dasar sungai di Sungai Pulau Jering, di Kampung Bukit Tunggal, di sini, petang semalam.
Menurut Hermee Latim, 47, bapa kepada Ahmad Muhammad Ibnu Hermee, 12, dia masih lagi merasakan kejadian tersebut seperti mimpi kerana ia berlaku begitu pantas.
“Kebetulan ketika kejadian saya melalui lokasi di Sungai Pulau Jering kira-kira pukul 5 petang semalam sebelum anak kedua menjerit beritahu Ahmad Muhammad tenggelam dalam sungai.
“Saya terus terjun ke dalam sungai, namun tidak mengesyaki sebarang kejadian buruk berlaku, ” katanya ketika ditemui di Tanah Wakaf Perkuburan Islam di Kampung Bukit Tunggal di sini, hari ini.
Hermee berkata, dia mulai mengesyaki sesuatu yang buruk menimpa anaknya dan anak jirannya itu apabila mereka tidak kelihatan dipermukaan sungai.
Dia menambah, sebaik berjaya dikeluarkan dari dasar sungai, kedua-duanya mendapati dalam keadaan tidak sedarkan diri.

“Saya terduduk dan hampir pitam. Saya tidak sangka sama sekali, saya sendiri ditakdirkan mengeluarkan jenazah anak dan anak jiran dari dasar sungai itu.
“Di sebalik ujian berat ini, saya merasakan ada hikmah tersirat di sebalik anak dan anak jiran saya kembali pada pencipta di hari Jumaat di bulan Ramadan yang mulia ini,” katanya.
Kedua-dua mangsa masing-masing merupakan anak sulung itu dikebumikan dalam satu liang lahad Tanah Perkuburan Islam Kampung Bukit Tunggal di sini selepas solat Zohor.
Ahmad Muhammad merupakan anak sulung daripada empat beradik manakala Muhammad Khalifi Kamaruzaman, 13 merupakan anak sulung daripada dua adik-beradik.
Dalam pada itu, Ketua Polis Daerah Segamat, Superintendan Ahmad Zamry Marindah yang turut hadir di lokasi, mengesahkan kejadian.
Bedah siasat dijalankan di Jabatan Forensik Hospital Daerah Segamat (HDS) hari ini bagi mengenal pasti punca kematian.
“Tidak terdapat sebarang unsur jenayah ke atas kematian kedua-dua mangsa dan kes diklasifikasikan sebagai laporan mati mengejut (SDR),” katanya. – KOSMO! ONLINE


Sedia beri kerjasama kepada SPRM
Oleh ASLIZA MUSA

15 April 2023, 9:48 pm
IPOH – Ketua Setiausaha Kementerian Perdagangan Dalam Negeri dan Kos Sara Hidup (KPDN), Datuk Azman Mohd. Yusof sedia memberi kerjasama kepada Suruhanjaya Pencegahan Rasuah Malaysia (SPRM) berkaitan dakwaan kementerian itu terlebih belanja untuk subsidi minyak masak tahun lepas.
Beliau berkata, pihaknya tidak akan menyembunyikan sebarang maklumat dan sedia dipanggil memberi keterangan jika diminta berbuat demikian.
“Pada tahun lepas, saya telah dipanggil oleh SPRM untuk memberi keterangan bagi kes tersebut. Kehadiran itu bukan untuk siasatan, tapi menjelaskan kepada SPRM proses pengagihan minyak masak bersubsidi.
“Dalam bidang minyak masak bersubsidi ini, (akan) ada pihak yang puas hati dan ada yang tidak berpuas hati. Mungkin ada aduan (kepada SPRM) dan mereka akan panggil untuk diambil keterangan.
“Sehingga hari ini, perkara itu tidak lagi berbangkit setelah penjelasan yang tepat diberikan kepada SPRM tentang proses yang berlaku,” katanya kepada pemberita selepas Majlis Berbuka Puasa KPDN Bersama Media di sini hari ini.
Beliau berkata demikian bagi mengulas laporan sebuah portal berita yang mendakwa kerajaan berbelanja berlebihan untuk subsidi minyak masak tahun lalu di mana Azman dikatakan meluluskan subsidi berjumlah kira-kira RM9 juta kepada lebih 20 syarikat walaupun kuota itu telah digunakan.

Terdahulu dalam sidang akhbar selepas tinjauan mesra Pelaksanaan Skim Harga Maksimum Musim Perayaan Hari Raya Aidilfitri di sebuah pasar raya di sini, Azman menjelaskan pembayaran lebihan RM9 juta subsidi minyak masak tidak pernah berlaku seperti didakwa portal berita berkenaan.
Katanya, bayaran subsidi tersebut dibuat di bawah daripada jumlah sebenar mengikut kuota 60,000 tan metrik minyak masak bersubsidi yang ditetapkan.
Jelas beliau, pihaknya memantau operasi edaran minyak masak bersubsidi di pasaran sebelum bayaran subsidi dibuat.
“Kita kawal dari segi pembayaran subsidi ini. Berdasarkan prestasi tahun lepas, (pembayaran) tidak melepasi langsung nilai 60,000 tan metrik. Jadi tidak berlaku (dakwaan) mengatakan kita membayar lebih seperti mana dinyatakan.
“Kita harus lihat bahawa di antara pemikiran teori dengan praktikal adalah satu yang berbeza. Praktikal berbeza sikit pelaksanaannya,” katanya. – KOSMO! ONLINE


Wanita 500 hari ‘bertapa’ dalam gua
Oleh KOSMO!

15 April 2023, 6:00 pm
MADRID, Sepanyol – Seorang pendaki gunung keluar dari sebuah gua yang terletak 70 meter di bawah tanah selepas mengasingkan diri selama 500 hari dari dunia luar, lapor akhbar Mirror UK semalam.
Beatriz Flamini, 50, meninggalkan gua di selatan Sepanyol itu pada pukul 9 pagi (waktu tempatan) semalam selepas menyelesaikan misi yang ingin dicapainya pada 21 November 2021.
Media Sepanyol berkata, wanita itu telah mencipta rekod dunia baharu, tetapi dakwaan itu tidak dapat disahkan.
Agensi berita Sepanyol, Efe melaporkan bahawa Flamini menghentikan sementara cabaran itu selepas kira-kira 300 hari dan meninggalkan gua selama lapan hari kerana masalah teknikal.
Flamini tinggal selama lapan hari di dalam khemah tetapi tidak berhubung dengan sesiapa sebelum turun semula setelah masalah itu selesai.
Memandangkan terdapat 509 hari antara hari pertama projek itu dan 14 April lalu, Flamini didakwa menghabiskan sekurang-kurangnya 500 hari di bawah tanah dengan gangguan selama lapan hari.

Flamini menyifatkan pengalaman mengasingkan diri dari dunia luar itu sebagai ‘cemerlang, dan tiada tandingan’ sebelum meminta diri kerana tidak mandi selama lebih 16 bulan.
Pada 1987, Maurizio Montalbini dari Itali mencipta rekod dunia dengan menghabiskan 210 hari di dalam sebuah gua, manakala seorang warga Serbia menghabiskan lebih 460 hari di bawah tanah pada 2016.
Misi Flamini adalah sebahagian daripada projek dipanggil Timecave yang direka untuk mengkaji bagaimana seseorang akan bertahan sendirian di bawah tanah untuk sekian lama. – Agensi


Imam maut motosikal dirempuh lori ketika pulang masjid
Oleh ABDUL RASHID ABDUL RAHMAN

15 April 2023, 4:49 pm
ROMPIN – Seorang imam yang dalam perjalanan pulang dari masjid maut selepas motosikal ditunggangnya dirempuh sebuah lori di Kilometer 158 Jalan Kuantan-Johor Bahru di sini, hari ini.
Ketua Polis Daerah Rompin, Deputi Superintenden Azahari Mukhtar berkata, dalam kejadian kira-kira pukul 7 pagi itu mangsa, Mohd. Sam Awang, 71, dalam perjalanan dari Masjid Tanjung Gemok ke rumahnya di Tanjung Pahang di sini.
“Apabila sampai di tempat kejadian sebuah lori yang sedang bergerak lurus telah melanggar motosikal jenis Yamaha Nouvo LC ditunggang mangsa yang melintas jalan dari simpang Sarang Tiong ke simpang Tanjung Pahang.
“Akibat kejadian penunggang motosikal mengalami kecederaan parah di bahagian kepala dan meninggal dunia di tempat kejadian,” katanya di sini hari ini.
Menurutnya mayat mangsa dihantar ke Hospital Rompin untuk bedah siasat.
Dalam pada itu beliau berkata, kes disiasat mengikut Seksyen 41 (1) Akta Pengangkutan Jalan 1987 dan siasatan giat dilakukan.

Katanya, berdasarkan siasatan awal mendapati lokasi kejadian adalah jalan lurus dan rata serta semasa kejadian cuaca adalah baik. – KOSMO! ONLINE


Hujan lebat di Selangor, Kuala Lumpur, Sabah malam ini
Oleh KOSMO!

15 April 2023, 6:12 pm
PETALING JAYA – Jabatan Meteorologi (MetMalaysia) mengeluarkan amaran ribut petir dan hujan lebat di tiga negeri sehingga pukul 9 malam ini.
MetMalaysia menerusi kenyataannya di Facebook berkata, cuaca buruk tersebut melibatkan Selangor, Wilayah Persekutuan Kuala Lumpur dan Sabah.
“Hujan lebat dan angin kencang dijangka berlaku di negeri Selangor melibatkan Hulu Selangor, Gombak dan Hulu Langat.
“Sementara itu, di Wilayah Persekutuan Kuala Lumpur cuaca sama meliputi seluruh kawasan manakala di Sabah, hanya di Pantai Barat (Ranau) dan Kudat (Kota Marudu),” kata kenyataan tersebut.
Amaran ribut petir adalah amaran jangka pendek yang sah dalam tempoh tidak melebihi enam jam untuk satu-satu keluaran. – KOSMO! ONLINE


Anwar singgah Bazar Ramadan Gong Badak
Oleh MOHD AZLI ADLAN

15 April 2023, 6:07 pm
KUALA NERUS – Perdana Menteri, Datuk Seri Anwar Ibrahim meluangkan masa kira-kira 15 minit mengunjungi Bazar Ramadan Gong Badak di sini hari ini.
Beliau tiba pada pukul 5.10 petang sebelum melawat gerai jualan makanan dan beramah mesra dengan sebahagian penjual dan pembeli.
Presiden Parti Keadilan Rakyat (PKR) tersebut juga dilihat membeli kuih tradisional, akok sebagai juadah berbuka puasa selain mencuba menggoreng martabak.
Mengiringi beliau, Menteri Besar Terengganu, Datuk Seri Ahmad Samsuri Mokhtar.
Anwar dijadualkan menghadiri majlis iftar dan solat maghrib bersama rakyat di Universiti Malaysia Terengganu (UMT) di sini.
Beliau kemudiannya meneruskan solat isyak dan tarawih berjemaah di Masjid Universiti Sultan Zainal Abidin (UNISZA) di sini.

Ahli Parlimen Tambun itu juga akan menyempurnakan penyampaian zakat, dermasiswa, geran penyelidikan dan bakul Rahmah kepada warga kedua-dua universiti dan masyarakat setempat. – KOSMO! ONLINE


‘Pesta’ sampah laluan Kuala Lipis kembali lagi
Oleh KOSMO!

15 April 2023, 5:02 pm
PETALING JAYA – Saban tahun jalan utama Kuala Lipis-Kota Bharu yang menjadi laluan utama bagi perantau luar yang pulang ke Kelantan pasti sahaja dipenuhi sampah sarap.
Keadaan sebegini sudah hampir berlarutan hampir lima tahun selepas sebahagian Lebuh Raya Central Spine Road (CSR) itu dibuka kepada pengguna laluan tersebut.
Belum lagi tibanya waktu kemuncak perjalanan balik raya tiba, namun di bahu jalan laluan tersebut sudah mula dipenuhi sampah sarap dipercayai dibuang oleh perantau yang berhenti rehat di kawasan itu.
Terkini, Ahli Parlimen Kuala Lipis, Datuk Rahman Mohamad melalui Twitternya turut meluahkan perasaan beliau berkenaan perkara tersebut sambil berkongsi beberapa keping foto terkini laluan itu.
Jelas Timbalan menteri Kerja Raya itu, beliau faham tentang pengguna laluan tersebut yang merantau jauh dan ingin berehat seketika, namun kecewa dengan keadaan (buang sampah) yang berlaku di situ saban tahun.
“Saya faham ramai pengguna jalan raya nak pulang ke Pantai Timur menggunakan laluan ini. Ada yang nak berehat sebab perjalanan jauh.

“Namun inilah pemandangan yang dapat saya lihat tiap tahun. Ini gambar terbaru yang diambil,” ciapnya hari ini. – KOSMO! ONLINE


Penumpang SUV maut dihempap tayar sesat
Oleh KOSMO!

15 April 2023, 5:00 pm
AUSTIN, TEXAS – Penumpang kenderaan utiliti sukan yang melalui sebuah lebuh raya di negeri Texas maut apabila tayar sebuah treler tercabut, terpelanting dan menimpa cermin depan kenderaan mangsa, lapor akhbar New York Post.
Kemalangan berlaku sekitar pukul 8.30 malam (waktu tempatan) di lorong arah barat Lebuhraya Katy dekat Blalock.
Pihak berkuasa berkata, treler 18 tayar itu dalam perjalanan ke arah timur apabila salah satu tayarnya terpelanting.
Tayar sesat itu kemudian melantun ke lorong bertentangan dan melanggar bahagian hadapan SUV mangsa sebelum merempuh penghadang sisi.
Pemandu SUV bagaimanapun dimasukkan ke hospital dengan kecederaan yang tidak mengancam nyawa.
Menurut pihak berkuasa, pemandu treler terbabit tidak berhenti dan meneruskan perjalanan ke arah timur kerana mungkin tidak menyedari apa yang berlaku.

Semua lorong arah barat Lebuhraya Katy ditutup selama lebih sejam ekoran kejadian itu. – Agensi


Isteri Achraf Hakimi gagal tuntut harta kerana semua milik ibu suami
Oleh KOSMO!

15 April 2023, 4:30 pm
PARIS – Dunia pemain bola sepak terkenal, Achraf Hakimi digemparkan apabila isterinya, Hiba Abouk yang merupakan aktres Sepanyol, memfailkan perceraian dan menuntut separuh daripada hartanya, menurut beberapa laporan media.
Portal Siasat.com yang memetik berita tersebut semalam melaporkan, mahkamah memaklumkan kepada Hiba bahawa suaminya itu secara sah tidak memiliki apa-apa kerana semua asetnya didaftarkan di bawah nama ibunya.
Achraf iaitu pemain antarabangsa Maghribi dan kelab bola sepak Perancis, PSG menerima €1 juta (RM4.89 juta) setiap bulan tetapi 80 peratus jumlah itu dimasukkan ke dalam akaun ibunya yang dikenali dengan nama Fatima.
Bintang bola sepak berusia 24 tahun itu nampaknya tidak mempunyai harta, kereta, rumah, barang kemas malah pakaiannya juga didaftarkan atas nama ibunya.
Pasangan itu mula menjalin hubungan pada 2018 ketika Achraf baru berusia 19 tahun dan Hiba berumur 31 tahun.
Ketika mereka menuju ke arah perpisahan, Hiba yang kini berusia 36 tahun menjangkakan akan menerima bahagian yang sama daripada kekayaan Achrah bernilai €70 juta (RM342.14 juta).

Bagaimanapun, dokumen mendedahkan bahawa semua aset itu didaftarkan di bawah nama ibunya menyebabkan Hiba tidak mempunyai tuntutan undang-undang terhadap semua aset itu. – Agensi


Penduduk kecoh anak kambing lahir bermata satu
Oleh KOSMO!

15 April 2023, 7:00 pm
JAKARTA – Kelahiran seekor anak kambing bermata satu mengejutkan penduduk sebuah kampung di bandar Klaten, wilayah Jawa Tengah, lapor laman berita Detik semalam.
Pemilik kambing tersebut, Muhammad Sadat berkata, anak kambing itu dilahirkan pada 11 April lalu.
“Tiada tanda-tanda aneh sebelum ini. Kandungan induknya juga normal semasa usia kehamilan empat hingga lima bulan dan ketika lahir, ia boleh berdiri seperti biasa,” katanya.
Kelahiran anak kambing itu mengejutkan penduduk setempat yang ingin memastikan kebenaran berita tersebut. Begitu juga dengan seorang lelaki bernama  Ngatman yang sanggup datang semata-mata mahu melihat anak kambing tersebut.
“Mukanya seperti monyet. Mulutnya naik dan matanya rapat,” kata Ngatman.
Seorang lagi penduduk, Irwan berkata, secara umumnya tiada apa yang pelik mengenai tubuh anak kambing itu. Ia juga boleh berjalan seperti biasa.

Bagaimanapun, anak kambing itu akhirnya mati dan dikebumikan di hujung kampung.
“Kambing itu akhirnya mati selepas saya menjaganya sepanjang hari. Saya menanamnya,” kata Sadat. – Agensi


Suami tangkap isteri sorok kekasih gelap bawah katil
Oleh KOSMO!

15 April 2023, 5:30 pm
JAKARTA – Seorang wanita di Indonesia ditangkap basah oleh suaminya sendiri apabila dia didapati menyembunyikan kekasihnya di bawah katil dalam bilik tidur mereka, lapor laman berita Liputan 6 semalam.
Video kejadian dimuat naik dalam akaun TikTok @ajiwsudarsono.
Si suami bersama beberapa penduduk kampung pada awalnya dilihat mengetuk pintu sebuah bilik.
Isteri lelaki berkenaan kemudian membuka pintu bilik dalam keadaan mencurigakan.
Ketika wanita itu disoal siasat, dia cuba menghalang suaminya daripada memasuki bilik itu, malah lampu juga ditutup.
Si suami kemudian membuka lampu bilik dan menyerbu masuk. Penipuan wanita itu terbongkar apabila mereka menemui seorang lelaki bersembunyi di bawah katil.

Video itu mendapat perhatian netizen di ruangan komen.
“Lama betul menyorok bawah katil,” komen seorang netizen. – Agensi


Wilayah Al Baha di Arab Saudi dilanda salji
Oleh KOSMO!

15 April 2023, 6:30 pm
RIYADH – Sebahagian kawasan di Arab Saudi termasuk wilayah Al Baha dilanda salji dalam satu kejadian yang unik pada pagi Isnin lalu, lapor portal berita LBCI Lebanon.
Video di media sosial menunjukkan salji dan hujan batu melanda jalan raya menyebabkan banyak kenderaan yang tersangkut.
Gangguan cuaca luar biasa tersebut menyebabkan keterujaan dalam kalangan kanak-kanak dan orang dewasa yang mengambil kesempatan daripada fenomena alam yang jarang berlaku itu.
Dalam pada itu, portal berita The Siasat Daily melaporkan bahawa wilayah Al Baha terkenal dengan kawasan pergunungan megah dan landskap yang indah.
Kru-kru kecemasan dari majlis perbandaran terpaksa mengalihkan batu dan hujan batu dari jalan raya manakala taman-taman bertukar warna menjadi putih.
Ramai pemandu singgah untuk menikmati cuaca yang sejuk dan sederhana itu manakala kanak-kanak dan orang dewasa muda dilihat berseronok di lereng gunung termasuk di tepi jalan raya yang dilitupi salji. – Agensi


Remaja OKU dakwa dirogol pengawal keselamatan
Oleh NOR SHAFAWATI YUP

15 April 2023, 3:50 pm
SEREMBAN – Seorang remaja perempuan yang juga orang kelainan upaya (OKU) masalah pendengaran berusia 16 tahun didakwa telah dicabul oleh seorang pengawal keselamatan di sebuah pangsapuri di sini semalam.
Ketua Polis Daerah Nilai, Superintendan Abdul Malik Hasim berkata, siasatan awal mendapati kejadian pada pukul 4 petang itu berlaku ketika mangsa sedang berbual dengan rakannya di hadapan lif telah didatangi oleh seorang lelaki yang merupakan pengawal keselamatan di pangsapuri tersebut.
“Pengawal keselamatan tersebut telah menyuruh rakan mangsa pulang ke rumah dan seterusnya dia telah menghantar mangsa pulang ke rumahnya.
“Dalam perjalanan pulang ke rumah, suspek telah memegang beberapa bahagian tubuh badan mangsa serta meminta mangsa untuk mencium pipi suspek,” katanya dalam kenyataan di sini hari ini.
Abdul Malik berkata, mangsa yang ketakutan kemudiannya telah lari pulang ke rumah dan seterusnya datang ke Balai Polis Nilai untuk membuat laporan polis.
“Kes disiasat di bawah Seksyen 14(a) Akta Kesalahan Seksual Terhadap Kanak-Kanak 2017 dan siasatan lanjut masih diteruskan,” katanya.

Sementara itu bapa mangsa berusia 44 tahun yang tidak mahu dikenali berkata, kejadian itu membuatkan anaknya mengalami trauma dan berharap suspek dapat ditahan segera serta dikenakan tindakan sewajarnya. -KOSMO! ONLINE


Pelayan masukkan darah sendiri dalam minuman pelanggan
Oleh KOSMO!

15 April 2023, 3:16 pm
TOKYO – Seorang pelayan wanita di Jepun dipecat selepas dia didapati mencampurkan darahnya sendiri ke dalam minuman pelanggan, lapor portal berita MailOnline.
Awal bulan ini, Kafe Mondaiji Con Daku di Sapporo, Hokkaido memohon maaf atas tindakan kakitangannya dan mengumumkan pemecatan pelayan itu di laman Twitter.
Kafe itu popular dengan menu minum sampai puas dengan bayaran cuma 2,500 yen (RM82) sejam.
Pemilik Kafe Mondaiji Con Daku berkata, kedai itu akan ditutup sementara mereka menggantikan setiap gelas minuman.
“Kami akan mengupah kontraktor untuk membersihkan kedai, menukar gelas dan membuang minuman beralkohol yang mungkin telah tercemar.
“Sekali lagi, saya sangat menyesal kerana telah menimbulkan masalah kali ini,” kata Daku dalam kenyataannya di Twitter.

Berikutan kejadian itu, seorang doktor memberi amaran bahawa perbuatan meminum darah orang lain adalah sangat berbahaya.
Bercakap kepada laman berita Flash, Dr. Zento Kitao memberi amaran bahawa sesiapa yang telah mengunjungi kafe itu harus berjumpa doktor dan mengambil ujian darah.
“Kes orang dijangkiti daripada meminum darah orang lain jarang berlaku tetapi penyakit utama boleh disebarkan melalui darah termasuk HIV, Hepatitis C, Hepatitis B dan sifilis,” katanya. – Agensi


Kit Siang takut Najib bebas – Puad
Oleh KOSMO!

15 April 2023, 4:20 pm
PETALING JAYA – “Mereka takut jika Najib (Datuk Seri Najib Tun Razak) bebas. Dia (Najib) ancaman kepada PH (Pakatan Harapan) dan Anwar (Datuk Seri Anwar Ibrahim)”.
Demikian ulasan Ahli Majlis Tertinggi UMNO, Datuk Mohd. Puad Zarkashi berhubung kenyataan veteran DAP, Lim Kit Siang bahawa Kerajaan Perpaduan boleh runtuh jika Najib diberi pengampunan diraja.
Menurut beliau, Kit Siang dan DAP takut UMNO akan bertambah kuat melalui gabungan Najib dan Presiden UMNO, Datuk Seri Dr. Ahmad Zahid Hamidi.
“Apatah lagi Zahid (Ahmad Zahid) makin kukuh dalam UMNO. Kit Siang lupa DAP punca Kerajaan 22 bulan Tun Dr. Mahathir Mohamad tumbang. DAP adalah alasan utama Tan Sri Muhyiddin Yassin buat “Langkah Sheraton”.
“Sebenarnya DAP boleh jadi punca Kerajaan Perpaduan runtuh. Bukan Najib atau Zahid. Bukan mudah UMNO betulkan dasar “No DAP No Anwar”. Gelagat DAP dan menterinya umpama bom jangka,” katanya dalam satu hantaran di Facebook hari ini. – KOSMO! ONLINE


Wanita belanja RM100,000 setahun bela 4 arnab gergasi
Oleh KOSMO!

15 April 2023, 4:00 pm
LONDON  –  Seorang pemilik haiwan peliharaan yang setia membelanjakan £17,000 (RM92,966) setahun untuk menjaga empat ekor arnab gergasinya, lapor portal berita The Sun semalam.
Gemma Mead, 39, hanya memakai pakaian terpakai dan jarang mengunjungi pub semata-mata mahu menjimatkan wang. Wang itu digunakan membeli makanan haiwan kesayangannya itu.
Dia memelihara arnab yang diberi nama Emma dan Captain Hook, berusia dua tahun dengan kedua-duanya mempunyai berat sekitar 10 kilogram.
Seekor lagi arnabnya, Garfield berusia empat tahun memiliki berat lebih 6 kilogram, manakala Chelsea yang berusia sembilan tahun mencatat berat kira-kira  4 kilogram.
Keempat-empat ekor arnab itu makan terlalu banyak sehinggakan perbelanjaan Mead melambung tinggi, menyebabkannya dia terpaksa berhemah dalam berbelanja.
Dia tidak lagi boleh membeli pakaian, perabot dan bekalan lain

Mead yang merupakan pekerja salun kecantikan di Hampshire, England berkata: “Saya tidak kerap keluar minum atau bersosial. Saya jarang ke pub. Kami bertuah kerana tinggal di kawasan luar bandar jadi pada hujung minggu, saya melakukan aktiviti riadah seperti berjalan kaki, meneroka kawasan luar dan menangkap katak dan ikan bersama anak perempuan saya.
“Berseronok tidak perlu mengeluarkan wang. Saya juga bijak membeli-belah dan hanya membeli apa yang diperlukan,” katanya. – Agensi


Litar pintas, terlebih beban elektrik punca rumah terbakar musim Aidilfitri
Oleh MOHD YUNUS YAKKUB

15 April 2023, 2:54 pm
SHAH ALAM – Masalah pendawaian menjadi punca utama kebakaran rumah atau premis pada musim perayaan Aidilfitri.
Ketua Pengarah Jabatan Bomba dan Penyelamat Malaysia (JBPM) , Datuk Abdul Wahab Mat Yasin berkata, ini termasuk melibatkan rintangan pemanasan, litar pintas dan terlebih bebanan elektrik pada perkakasan elektrik.
Katanya, pihaknya sentiasa memantau trend kes kebakaran yang direkodkan semasa Ops Hari Raya Aidilfitri dan orang ramai dinasihatkan lebih berhati-hati dalam pengunaan peralatan elektrik ketika musim perayaan ini.
“Pada tahun lalu, terdapat peningkatan empat peratus iaitu sebanyak 46 kes kebakaran berbanding jumlah kes yang direkodkan pada tahun sebelumnya.
“Manakala bagi kes penyelamatan dan panggilan tugas khas kita dapat melihat pola penurunan iaitu masing-masing 6.95 peratus dan 97.52 peratus,” katanya.
Beliau berkata demikian ketika berucap sempena pelancaran helikopter Emergency Medical Air Ambulance Rescue Services (EMARS) dan kempen keselamatan musim perayaan, hari ini.

Program dirasmikan secara bersama antara Menteri Pembangunan dan Kerajaan Tempatan, Nga Kor Ming dan Menteri Kesihatan, Dr. Zaliha Mustafa.
Abdul Wahab memberitahu, pihaknya juga telah mengenal pasti dan merancang untuk menempatkan jentera dan keanggotaan di 14 buah kawasan ‘hot spot’ sepanjang lebuh raya.
Tambahnya, ini bagi mempercepatkan masa bertindak khususnya di waktu puncak melibatkan jentera pemadaman dan penyelamatan serta jentera Emergency Medical Rescue Services (EMRS).
Gerakan Ops Ronda dan Standby di lebuh raya ini yang bermula pada 20 hingga 27 April ini melibatkan seramai 252 anggota bertugas sehari secara 24 jam dengan shift 12 jam.
“Selain itu, bomba juga akan mengambil langkah berjaga-jaga dengan membuat rondaan di ‘hot spots’ kes-kes lemas serta kawasan rekreasi yang menjadi tumpuan orang ramai yang berisiko tinggi,” jelasnya. -KOSMO!ONLINE


Ular tedung ditangkap menyorok dalam almari
Oleh ROSLIZA MOHAMED

15 April 2023, 2:33 pm
KOTA BHARU – Angkatan Pertahanan Awam Malaysia (APM) Kota Bharu menangkap seekor ular tedung sepanjang satu meter di dalam almari pakaian di sebuah rumah Kampung Pintu Geng di sini semalam.
Reptilia seberat tiga kilogram itu dijumpai oleh salah seorang penghuni rumah tersebut yang berusia 23 tahun kira-kira pukul 11 pagi.
Ketua Operasi Pusat Kawalan Operasi APM Kota Bharu, Siti Nur Zakiah Abdul Halim berkata, penghuni rumah itu masuk ke dalam sebuah bilik untuk mengambil barangan di dalam almari.
Menurutnya, dia kemudiannya terkejut melihat kelibat ular berkenaan sebelum bergegas keluar dan menghubungi talian kecemasan.
“Anggota APM yang tiba di rumah berkenaan terus bertindak menyelongkar pakaian di dalam almari sebelum menemui ular itu.
“Kita mengambil masa selama kira-kira 20 minit untuk menangkap reptilia tersebut menggunakan alat khas,” katanya ketika dihubungi Kosmo! di sini hari ini. – KOSMO! ONLINE


Wanita terkejut terpaksa bayar RM4,700 untuk kos membaiki kenderaan
Oleh NIK NUR IMAN WAHYU

15 April 2023, 3:08 pm
PETALING JAYA – Seorang wanita terkejut apabila terpaksa membayar bil sebanyak RM4,700 selepas menghantar keretanya yang dikatakan mengalami kerosakan brek di sebuah bengkel.
Fatin Farah dalam satu perkongsian di Facebook miliknya bertanya kepada kepada orang ramai jika jumlah tersebut benar dan berkongsi gambar bil kos membaiki keretanya.
“Saya ada hantar kereta dekat bengkel, tujuan saya hantar tu sebab brek tak makan saja. Lepas tu dia buka kata macam-macam rosak. Jumlah semua dalam RM4,700,” katanya di ruangan kapsyen.
Tambahnya lagi, dia bimbang ditipu oleh bengkel terbabit kerana dia tidak mengetahui mengenai kenderaan.
“Maklumlah perempuankan yang hantar kereta dekat bengkel. Orang perempuan kan tak tahu sangat perkara ini,” katanya.
Menjengah ke ruangan komen, rata-rata netizen terkejut dengan harga yang perlu dibayar Fatin.

“Memang kena sembelih betul-betul dah sis ni,” kata Raise AR.
“Tak berkat pomen tu, redha saja. Memang penyangak betul,” ujar Ibrahim Jawang.
Bagaimanapun, terdapat juga segelintir netizen yang setuju dengan harga tersebut.
“Minta maaf ya dik, awak cerita betul-betul. Gaya resit ni kereta tu dah macam kena banjir atau dah lama tak pakai,” kata Irwin Ishak. – KOSMO! ONLINE


Dua kanak-kanak lemas ketika mandi sungai
Oleh FARAHWAHIDA AHMAD

15 April 2023, 4:29 pm
SEGAMAT – Dua kanak-kanak lelaki ditemui lemas ketika mandi di Sungai Pulau Jering, di Kampung Bukit Tunggal di sini, petang semalam.
Ketua Polis Daerah Segamat, Superintendan Ahmad Zamry Marinsah berkata, pihaknya menerima laporan polis daripada keluarga mangsa kira-kira pukul 5.10 petang.
“Mangsa dikenalpasti sebagai Muhammad Khalifi Kamaruzaman, 13, dan Ahmad Muhammad Ibnu Hermee, 12. Kedua-dua mangsa disedari lemas oleh salah seorang bapa kanak-kanak tersebut yang kebetulan melalui kawasan berkenaan sebelum meminta bantuan orang awam.
“Dengan bantuan penduduk kampung, kedua-dua mangsa berjaya dikeluarkan dari sungai berkenaan dalam keadaan tidak sedarkan diri. Kedua-dua mangsa disahkan meninggal dunia di sebuah klinik swasta di sini,”katanya dalam kenyataan di sini, hari ini.
Tambah Ahmad Zamry, kedua-dua kanak-kanak terbabit adalah murid Sekolah Kebangsaan (SK) Bukit Tunggal dan Sekolah Menengah Kebangsaan (SMK) Jementah dan siasatan awal mendapati mereka ke sungai berkenaan untuk mandi.
“Bedah siasat dijalankan di Jabatan Forensik Hospital Daerah Segamat (HDS) hari ini bagi mengenal pasti punca kematian. Kes diklasifikasikan sebagai laporan mati mengejut (SDR,” katanya.-KOSMO! ONLINE


Kedai mercun terbakar, jangan tular video lama – Polis
Oleh NOR AINNA HAMZAH

15 April 2023, 4:02 pm
JEMPOL – Polis menasihatkan orang ramai untuk tidak menularkan kembali video lama sehingga mencetuskan kegusaran masyarakat.
Ketua Polis Daerah Jempol, Superintendan Hoo Chang Hook berkata, ini berikutan pihaknya telah mengesan satu rakaman video tular berdurasi tiga minit 27 saat yang bertajuk “Bahau Negeri 9 Kedai Mercun Terbakar”.
Menurutnya, video yang dikesan pada pukul 5 petang semalam itu memaparkan letupan mercun di hadapan CIMB Bank Bahau, yang dimuat naik oleh seorang individu menggunakan nama samaran @aimbotak.
“Pihak IPD Jempol mengesahkan tidak menerima sebarang laporan polis mengenai kejadian video tersebut baru-bari ini.
“Berdasarkan dari video tersebut, kejadian berlaku pada 14 Jun 2018 kira-kira pukul 9.50 malam bersabit Bahau report 1734/18 dan disiasat di bawah Seksyen 8 Akta Bahan Letupan 1957,” katanya dalam satu kenyataan semalam.
Ujar Chang Hook lagi, tangkapan bagi kes itu telah dilakukan ke atas dua individu dan salah  seorang daripadanya telah dituduh di Mahkamah bahau pada 31 Oktober 2018.-KOSMO! ONLINE


Amaran ribut petir di enam negeri petang ini
Oleh KOSMO

15 April 2023, 3:40 pm
PETALING JAYA – Jabatan Meteorologi (MetMalaysia) mengeluarkan amaran ribut petir dan hujan lebat di enam negeri sehingga pukul 6 petang ini.
MetMalaysia menerusi kenyataannya di Facebook memaklumkan, cuaca buruk di Pahang hanya berlaku di Bentong manakala di Selangor melibatkan Gombak, Petaling, Hulu Langat dan Sepang.
“Di Wilayah Persekutuan Kuala Lumpur dan Wilayah Persekutuan Putrajaya merangkumi seluruh kawasan sementara di Negeri Sembilan hanya di Jelebu.
“Sementara itu di Johor, kawasan terlibat adalah di Tangkak, Muar, Mersing, Kota Tinggi dan Johor Bahru,” menurut hantaran tersebut.
Menurut kenyataan itu lagi, amaran ribut petir adalah amaran jangka pendek yang sah dalam tempoh tidak melebihi enam jam untuk satu-satu keluaran. – KOSMO! ONLINE


MOSTI akan bantu paten inovasi dihasilkan pelajar sekolah
Oleh LIYANA RAMLI

15 April 2023, 2:00 pm
IPOH – Kementerian Sains, Teknologi dan Inovasi (MOSTI) akan membantu mendaftarkan harta intelek (IP) bagi pencipta inovasi yang berpotensi untuk dikomersialkan termasuk hasil ciptaan dalam kalangan pelajar sekolah.
Menteri Sains, Teknologi dan Inovasi, Chang Lih Kang berkata, banyak idea dan inovasi yang dihasilkan oleh pelajar sekolah berpotensi untuk dipatenkan melalui pendidikan Sains, Matematik, Kejuruteraan dan Teknologi (STEM).
“Penghasilan pelbagai inovasi ini selaras dengan usaha kerajaan dalam untuk menjadikan Malaysia sebagai negara pengeluar teknologi bukan sekadar negara pengeluar teknologi pengguna, menjelang tahun 2030.
“Ada beberapa peringkat dimulai dengan peringkat idea dan apabila matang sikit, ada prototaip dan sekiranya ada idea yang boleh dikomersialkan memang ada kemungkinan MOSTI akan membantu untuk daftar IP,” katanya kepada pemberita pada Majlis Penyerahan Insentif Galakan MOSTI kepada Sekolah Menengah Kebangsaan (SMK) Seri Teja di Bangunan Perak Darul Ridzuan di sini semalam.
Menurutnya, ia merupakan antara usaha MOSTI untuk membudayakan sains selain memberi galakan kepada inovator-inovator yang mengambil program flagship yang dianjurkan kementerian.-KOSMO! ONLINE


[VIDEO] Perkeso terbit video ‘Bangkit Raya’
Oleh ZULKIFLI MANZOR

15 April 2023, 1:09 pm
PETALING JAYA – Pertubuhan Keselamatan Sosial (Perkeso) buat julung kali menerbitkan video iklan raya bertajuk “Bangkit Raya” sempena sambutan Hari Raya Aidilfitri tahun ini.
Iklan raya yang mengangkat semangat ‘kebangkitan’ sebagai tema itu membawa pelbagai nasihat tentang kepentingan perlindungan keselamatan sosial buat diri dan keluarga.
Mesej mengenai tanggungjawab dan kekeluargaan menerusi iklan raya tersebut disampaikan menerusi jalan cerita yang santai serta diselangi unsur komedi.
Ketua Pegawai Komunikasi dan Hal Ehwal Korporat Perkeso, Roshaimi Mat Rosely berkata, video iklan “Bangkit Raya” mengisahkan semangat kebangkitan seorang penganggur bernama Ayie.
“Beliau asalnya bersikap berat tulang namun setelah kehilangan ayah tercinta, Ayie sedar
akan tanggungjawab yang harus dipikul oleh beliau.
“Ayie bangkit meneruskan legasi perniagaan kuih bangkit keluarga yang selama ini menjadi punca pendapatan utama keluarga mereka,” katanya dalam satu kenyataan media hari ini.

Roshaimi berkata, video iklan raya itu bukan sekadar ingin menonjolkan semangat kekeluargaan sempena hari raya yang bakal menjelang.
Menurut beliau, “Bangkit Raya” turut mengangkat maksud bangkit iaitu satu perkataan keramat yang boleh mengubah nasib seseorang sekiranya individu tersebut mampu mengubah cara berfikir, mengambil tindakan proaktif demi mencapai matlamat yang diingini berbekalkan sistem sokongan yang baik.
” Selaras tema Perkeso tahun 2023 iaitu ‘Tahun Kebangkitan’, video iklan raya ini juga melambangkan matlamat utama Perkeso yang sentiasa bersedia dalam memberi perlindungan dan bantuan kepada pencarum untuk bangkit daripada sebarang musibah dihadapi.
“Video “Bangkit Raya” dapat ditonton di saluran YouTube serta media sosial rasmi Perkeso,” katanya. – KOSMO! ONLINE


Nad Zainal minta Nurul Izzah kongsi nasihat hadap kecaman
Oleh NUR EMIRA SAIZALI

15 April 2023, 1:20 pm
PETALING JAYA – Pelakon Nad Zainal mencuri perhatian ramai apabila meminta nasihat ahli politik terkenal, Nurul Izzah berkaitan cara menghadapi sebarang kecaman netizen ketika ini.
Tidak lokek berkongsi pandangan, anak kepada Perdana Menteri, Datuk Seri Anwar Ibrahim itu berkata, setiap individu perlu mempunyai sikap empati bagi memahami situasi orang lain.
“Kita semua akan alami kekecewaan, mungkin kecaman. Pertama, ambil sikap berempati dan jangan mudah lemparkan serangan.
“Kita juga harus memahami ada ruang yang boleh diguna pakai untuk melindungi diri kita terutama apabila terdapat individu melemparkan kecaman dengan cara yang boleh diterima,” katanya.
Tambah Nurul Izzah, menjaga kesihatan mental juga perlu dititikberatkan setiap kali berdepan serangan dalam media sosial.
Bahkan, dia juga berpesan agar mengutip setiap momen-momen indah yang berlaku dalam kehidupan berbanding memori duka.

“Pertama ialah sayang, lindungi diri, menjaga keadaan dan kesihatan mental sendiri.
“Walaupun kita bermuhasabah, tidak bermaksud sesiapa sahaja boleh lemparkan kata-kata kesat. Ini peringatan pada akhir Ramadan, jaga kesihatan mental.
“Untuk mereka yang dikecam dan mengecam, letaklah satu jarak untuk melindungi diri. Padam (komen negatif) sahajalah jika perlu.
“Sehari ada 24 jam sahaja dan pilihlah memori dan ingatan yang indah,” katanya lagi.
Sementara itu, segelintir netizen turut menyarankan agar Nad atau nama penuhnya Farah Nadia Zainal Abidin lebih mesra setiap kali bertemu peminat.
“Nad kena terima kecaman, biasalah artis.
“Nad perlu rajin senyum bila jumpa peminat. Tak tegur pun tidak mengapa asalkan beri senyuman,” komen netizen.
Sebelum ini, Nad menerima kecaman hebat dan dilabel sebagai selebriti sombong kerana didakwa melemparkan senyuman kelat kepada orang awam ketika hadir ke sebuah festival baru-baru ini. – KOSMO! ONLINE


Pembinaan dua pam atasi masalah bekalan air di MRSM Tumpat
Oleh ROHANA ISMAIL

15 April 2023, 2:24 pm
TUMPAT – Majlis Amanah Rakyat (Mara) meluluskan peruntukan segera sebanyak RM56,000 bagi membina dua buah pam untuk menyelesaikan masalah gangguan bekalan air di Maktab Rendah Sains Mara (MRSM) Tumpat, Kampung Tujoh di sini.
Pengerusinya, Datuk Dr. Asyraf Wajdi Dusuki berkata, peruntukan itu diluluskan bagi menangani masalah bekalan air yang berlaku sejak 11 tahun lalu sekali gus mengganggu urusan harian pelajar.
“Masalah air menjadi isu utama di MRSM Tumpat dan kita turut menerima banyak aduan berkait dengan Air Kelantan Sdn. Bhd. di situ.
“Dalam usaha untuk menangani masalah ini, dua pam air baharu perlu dibina untuk kegunaan 840 pelajar dan 160 kakitangan di MRSM Tumpat,” katanya ditemui pemberita selepas program Sesi Libat Urus Pengerusi Mara Bersama Warga Kerja MRSM Tumpat di sini hari ini.
Mengulas lanjut, Asyraf Wajdi memberitahu, selain MRSM Tumpat, masalah yang sama turut berlaku di MRSM Pasir Tumboh, Kota Bharu.- KOSMO! ONLINE


Imam Muda Fakhrul bangunkan akademi al-Quran
Oleh HARYATI KARIM

15 April 2023, 2:10 pm
PETALING JAYA – Biarpun namanya tidak sepopular ustaz selebriti yang lain, Imam Muda Fakhrul tidak pernah berhenti dalam melakukan kerja-kerja dakwah.
Malah, sepanjang bulan Ramadan jadualnya cukup padat dengan jemputan tazkirah dan menjadi imam solat sunat tarawih di masjid-masjid.
“Saya memang jarang kemas kini aktiviti dalam media sosial kerana jadual kerja yang cukup padat kerana saya bergerak sendirian tidak ada pekerja lain yang membantu.
“Soal popular atau ‘low profile’ saya pun tidak tahu hendak komen sebab saya masih buat perkongsian tentang topik-topik tertentu dalam media sosial seperti TikTok. Cuma jarang ‘update’ tentang kerja,” ujarnya.
Fakhrul meneruskan kerja-kerja dakwah dengan membangunkan Akademi Al Quran Amalillah atau AKMAL sejak 2018.
Meskipun baru lima tahun beroperasi, AKMAL mencatat kejayaan yang membanggakan apabila melahirkan Hafiz 30 Juzuk Al-Quran dalam tempoh setahun.

Fakhrul yang juga Ketua Pegawai Operasi AKMAL berkata, sejak ditubuhkan Akademi Al Quran Amalillah berkembang sehingga memiliki enam buah cawangan termasuk ibu pejabat yang terletak di Marang, Terengganu.
“Cabaran ketika era pandemik memang sangat besar kerana kebiasaan dan tradisi pengajian al-Quran itu dilakukan secara berdepan. Tapi mahu atau tidak, kena biasakan cara belajar dalam talian.
“Bagai rahmat dalam ujian, membuka kejayaan besar kerana dengan cabaran tersebut kami berjaya mencipta pelbagai modul baharu untuk membantu anak muda mencapai misi menjadi hafiz 30 juzuk al-Quran dalam tempoh satu tahun atau kurang. Termasuklah memperkenalkan pengajian tahfiz secara dalam talian.
“Kita bersandarkan konsep ‘Fast Track Tahfiz Strategy’ menggabungkan sistem hafalan, motivasi harian, kajian pelajar secara bersasar dan kaedah pengurusan psikologi bagi mencapai sasaran dan misi yang diingini,” katanya.
KETIKA fasa pandemik, AKMAL berjaya melahirkan lebih 100 orang hafiz dan hafizah yang khatam 30 juzul al-Quran.
Tambah Fakhrul atau nama sebenarnya Mohd. Fakhrurrazi Hussin, pada 2019, akademi tersebut pernah tular apabila seorang daripada 20 pelajarnya berjaya hafiz dalam tempoh lima bulan hingga mendapat liputan meluas media.
“Kesannya, pihak kami memperoleh permintaan tinggi untuk kemasukan pelajar menyertai akademi ini. Cuma diakui pihak kami masih belum mampu menampung permintaan berkenaan kerana kekurangan kemudahan.
“Hingga kini usaha mengumpul dana untuk pembangunan kompleks tahfiz ini masih berjalan. Cawangan di KLIA juga hampir siap pembangunannya.
“Pada tahun 2020 ketika era pandemik pun, AKMAL berjaya melahirkan lebih 100 orang hafiz dan hafizah yang berjaya khatam 30 juzuk al-Quran. Pada Jun depan juga kita akan adakan majlis graduasi Haflah Takrimi di Terengganu meraikan lebih 200 pelajar,” ujarnya.
Selain itu kata Fakhrul, pada Mac lalu mereka juga berjaya menganjurkan Majlis Khatam Perdana Hafazan 30 Juzuk al-Quran membabitkan 75 orang pelajar yang majoritinya berjaya melengkapkan hafazan kurang setahun diadakan serentak di semua cawangan AKMAL.
“Tempoh khatam bermula dari tahun lalu hingga awal 2023. Apa yang menakjubkan kita juga berjaya mencatat rekod baharu kejayaan seorang pelajar bernama Iman Mardhiyyah Kamaruzzaman yang berusia 12 tahun. Dia berjaya melengkapkan hafazan 30 juzuk selama tiga bulan lebih sahaja.
“Malah pelajar terbabit juga berjaya melengkapkan syahadah tahfiz dalam tempoh lima bulan menjadikan tempoh lengkap hafiz dan syahadah hanya dalam tempoh 8 bulan lebih. Itu satu pencapaian yang amat luar biasa dan sangat membanggakan.
“Malah, kehebatan hafazan dan ingatan al-Qurannya diuji dan disemak terus selama dua hari tanpa melihat al-Quran. Proses tersebut dilaksanakan oleh wakil Persatuan Institusi Tahfiz Al-Quran Negeri Selangor (PITAS) yang dijemput dan pelajar terbabit berjaya memperolehi keputusan Mumtaz (sangat cemerlang) dari institusi berkenaan,” kata bekas peserta program Imam Muda Astro Oasis musim kedua itu.
Hal itu sekali gus jelas membuktikan AKMAL bukan hanya menekankan soal menghafal al-Quran dalam tempoh yang cepat, tetapi turut mementingkan penjagaan hafalan berkualiti mengikut sistem yang telah disusun.
Bagi yang mahu mendaftar pengajian atau ingin membuat sumbangan boleh layari laman web www.hafizsetahun.com. – KOSMO! ONLINE


[VIDEO] Pencuri tutup muka pakai payung, elak terakam CCTV
Oleh NIK NUR IMAN WAHYU

15 April 2023, 2:06 pm
PETALING JAYA – Seorang wanita berkongsi rakaman televisyen litar tertutup (CCTV) mengenai seorang kanak-kanak lelaki yang mencuri barang di rumahnya di sebuah pangsapuri di Selangor.
“Makin teruk perangai budak flat ni,” katanya menerusi ruangan kapsyen.
Menerusi rakaman CCTV yang dikongsi Erin memaparkan seorang kanak-kanak menaiki tangga ke rumahnya sambil menutup keseluruhan mukanya dengan payung.
Kanak-kanak tersebut dilihat mengambil barang yang di dalam beg hijau yang disediakan Erin untuk penghantar barang meletak barangnya.
“Budak yang naik pakai payung ni mencuri ye! Beg hijau dekat depan rumah tu selalunya kalau ada barang sampai ‘rider’ akan letak barang dekat situ,” katanya.
Dakwa Erin lagi, ini bukan kali pertama kanak-kanak tersebut membuat onar di rumahnya. Sebelum ini, kanak-kanak tersebut telah mencuri pemukul lalat dan kencing di dalam beg hijau tersebut.

“Sebelum ini dia ada curi barang (pemukul nyamuk). Selepas itu, dia boleh kencing eh dalam beg hijau tu bagi pakej air kencing dia lepas mencuri. Aku tak tahu anak siapa ni,” katanya.
Menjengah ke ruangan komen, rata-rata netizen mencela perbuatan kanak-kanak tersebut dan mencadangkan pemilik rumah membuat laporan polis.
“Buat laporan polis bagi dia serik sikit. Kalau kita sendiri pergi cari nanti mungkin dia tak mahu mengaku atau family dia bela,” kata Azlan Akhbar.
“Ini kalau tak kasi dia ‘feel’ kena tangkap polis, duduk dalam lokap sekejap, sampai ke tua buat perangai nanti. Kena lapor polis kak benda ni,” ujar His Buttercup.
Perkongsian tersebut tular sehingga memperoleh lebih 300,000 tontonan dan 4,753 tanda suka. – KOSMO! ONLINE

@er1naaa.__ bulan2 puasa pon masih buat keje , panjang betul tangn ko ye budak #pencuri #serikembangan #tamanlestariperdana #budakflat #mencuri ♬ bunyi asal – erin


Sumbangan khas RM600 kepada imam, bilal, siak, guru KAFA Isnin ini
Oleh MOHD. HUSNI MOHD. NOOR

15 April 2023, 2:29 pm
PUTRAJAYA – Pembayaran sumbangan khas RM600 secara ‘one-off’ kepada imam, bilal, siak, guru Kelas Agama dan Fardu Ain (KAFA) dan guru takmir akan disalurkan kepada kerajaan negeri selewat-lewatnya Isnin ini.
Menteri di Jabatan Perdana Menteri (Hal Ehwal Agama), Datuk Dr. Mohd. Na’im Mokhtar berkata, keputusan itu dibuat hasil perbincangan bersama antara Kementerian Kewangan Malaysia dan Jabatan Kemajuan Islam Malaysia (Jakim) baru-baru ini.
Beliau berkata, Jabatan Perdana Menteri (Hal Ehwal Agama) sentiasa menghargai jasa bakti murabbi ummah yang mendidik masyarakat selama ini.
“Kami berharap penyaluran sumbangan khas ini dapat memberikan keceriaan dalam suasana membuat persiapan sambutan Aidilfitri.
“Penyaluran pembayaran sumbangan khas ini akan disalurkan kepada kerajaan negeri selewat-lewatnya pada hari Isnin, 17 April 2023,” katanya menerusi kenyataan akhbar hari ini.- KOSMO! ONLINE


Suspek langggar lari di Perak ditahan di Melaka
Oleh ASLIZA MUSA

15 April 2023, 2:20 pm
TANJUNG MALIM – Pemandu lori yang dipercayai melarikan diri selepas menyebabkan kemalangan maut dua remaja perempuan di Kilometer 121, Jalan Ipoh-Kuala Lumpur berhampiran Kampung Kelawar di sini bulan lalu, diberkas polis semalam.
Lelaki berusia 30 tahun itu ditahan pada pukul 11.57 malam oleh Bahagian Siasatan dan Penguatkuasaan Trafik, Ibu Pejabat Polis Daerah (IPD) Muallim berhampiran Plaza Tol Simpang Ampat, Melaka.
Ketua Polis Daerah Muallim, Superintenden Mohd. Hasni Mohd. Nasir berkata, berdasarkan soal siasat, suspek mengaku menyebabkan kemalangan itu ketika membuat pusingan U di lokasi kejadian.
Katanya, ekoran nahas tersebut, suspek telah menghantar notis berhenti kerja 24 jam sehari selepas kejadian meragut nyawa penunggang dan pembonceng motosikal itu.
“Sebuah lori tangki telah dirampas di Kerling, Selangor. Pemeriksaan pada kenderaan itu mendapati terdapat kesan bengkok dan cat tertanggal pada besi penghadang di tengah lori.
“Ujian saringan air kencing mendapati suspek negatif dadah. Suspek direman sehingga Isnin ini di bawah Seksyen 41(1) Akta Pengangkutan Jalan 1987,” katanya dalam kenyataannya di sini hari ini.

Dalam kejadian sekitar pukul 11 malam pada 29 Mac lalu, Mimi Nurwaheeda Nor Kamar Hisham, 19, dan sepupunya, Nur Nabila Rosdi, 19, maut selepas motosikal ditunggang mereka merempuh sebuah lori yang disyaki membuat pusingan U.
Ketika kejadian, motosikal jenis Yamaha Lagenda 115Z yang ditunggang dua remaja terbabit dalam perjalanan dari Hulu Bernam menghala ke Slim River.-KOSMO! ONLINE


[VIDEO] ‘Pak guard’ muda pandai main piano curi perhatian
Oleh KOSMO

15 April 2023, 2:15 pm
PETALING JAYA – Seorang pemuda yang bertugas sebagai pengawal keselamatan di Perpustakaan Raja Tun Uda, Shah Alam, mempesonakan orang ramai dengan kemahirannya bermain piano.
Menerusi video yang dikongsikan Edris Qayyum di TikTok, pemuda tersebut dilihat tidak kekok mempersembahkan bakatnya sebagai selingan ketika sedang menjalankan tugas.
Orang ramai rata-rata menyatakan rasa kagum sehingga ada yang meneka bahawa pemuda tersebut sebenarnya berasal dari keluarga berkemampuan.
“Ada yang kata adik ni pemegang ijazah dalam bidang muzik, mungkin tengah tunggu kerja yang sesuai,” kata seorang pengguna.
“Saya pasti dik, kau akan terkenal suatu hari nanti,” ujar Tiara.
“Individu yang mempunyai bakat dalam bermain alat muzik ni selalunya orang yang bijak,” komen Simple.

“Yang pandai main piano ni biasanya anak orang kaya. Kelas piano bukan murah,” teka Dazaiosamum.
Sehingga hari ini, perkongsian tersebut meraih sebanyak 415,000 jumlah tontonan sejak ia dikongsikan semalam. – KOSMO! ONLINE

@g3nkhistalented fella
♬ original sound – edris qayyum


34,643 permohon layak terima FSA2 KWSP babit RM722 juta
Oleh MUHAMMAD NAJIEB AHMAD FUAD

15 April 2023, 2:10 pm
PETALING JAYA – Sebanyak 34,643 permohonan layak menerima Fasiliti Sokongan Akaun 2 (FSA2) Kumpulan Wang Simpanan Pekerja (KWSP) melibatkan jumlah RM722 juta.
Ketua Pegawai Eksekutif KWSP, Datuk Seri Amir Hamzah Azizan berkata ia adalah berdasarkan daripada 74,392 permohonan yang diterima pihaknya sejak ia dibuka 7 April lalu sehingga semalam.
“Fasiliti ini disediakan KWSP bagi membolehkan ahli membuat permohonan awal membabitkan Pengeluaran Bersyarat Umur 50 Tahun Atau Umur 55 Tahun dalam mendapatkan pembiayaan peribadi daripada institusi perbankan yang mengambil bahagian.
“KWSP menjangkakan jumlah permohonan untuk FSA2 akan terus meningkat, lebih-lebih lagi kini Bank Simpanan Nasional (BSN) melancarkan BSN MyRinggit Insan-i hari ini,” katanya dalam kenyataan di sini hari ini.
Beliau turut menjelaskan terdapat kekeliruan sebahagian ahli KWSP berhubung keperluan pembayaran balik bulanan pembiayaan peribadi ini.
Jelasnya, bahawa fasiliti ini disasarkan kepada ahli KWSP yang mempunyai simpanan Akaun 2 dan disokong pendapatan berpatutan untuk memastikan mereka mampu membiayai pembiayaan peribadi tersebut dan komited kepada pembayaran balik bulanan tanpa menjejaskan kecukupan dan jaminan pendapatan persaraan ahli.

“Perlu diingatkan bahawa bayaran balik bulanan adalah perlu untuk memastikan pinjaman dibayar tepat pada masanya,” ujarnya.
Tambahnya, melalui inisiatif ini juga, sebanyak dua bank telah mengambil bahagian bagi FSA2 iaitu MBSB melalui kemudahan patuh Syariah Ihsan-i pada 7 April lalu dan BSN melalui MyRinggit Insan-i, diperkenalkan mulai hari ini.
Katanya, KWSP amat berbesar hati kerana kedua-dua MBSB Bank dan BSN menyokong FSA2 selain percaya akan membantu ahli yang mempunyai isu kecairan tunai untuk mendapatkan pembiayaan peribadi tanpa impak yang serius terhadap simpanan persaraan mereka.
“Permohonan akan dibuka selama setahun, membolehkan ahli KWSP mempunyai masa yang mencukupi untuk membuat permohonan awal bagi Pengeluaran Bersyarat Umur 50 Tahun atau Umur 55 Tahun,” jelasnya.
Jumlah kelayakan pembiayaan peribadi ini berdasarkan jumlah simpanan dalam Akaun 2, dengan jumlah pembiayaan minimum sebanyak RM3,000 dan maksimum RM50,000.
Ahli boleh membuat permohonan pembiayaan peribadi secara dalam talian melalui MBSB Bank atau BSN dan selelas pembiayaan peribadi diluluskan, ahli boleh mengemukakan permohonan awal bagi Pengeluaran Bersyarat Umur 50 Tahun atau 55 Tahun kepada KWSP berdasarkan jumlah pembiayaan yang diluluskan.
Di bawah Fasa 1 pula, ahli yang layak berumur 40 tahun ke atas boleh memohon, tertakluk kepada terma dan syarat yang ditetapkan oleh pihak bank serta amaun pengeluaran yang tertakluk kepada jumlah dalam Pengeluaran Bersyarat Umur 50 Tahun atau 55 Tahun akan dibuat ke akaun bank ahli apabila ahli mencapai umur antara 50 hingga 55 tahun mengikut pilihan umur pengeluaran ahli.
Ahli juga boleh rujuk http://fsa2.kwsp.gov.my/ untuk menyemak kelayakan bagi permohonan awal Pengeluaran Bersyarat Umur 50 Tahun atau 55 Tahun dan jumlah yang boleh dipohon.
Ahli juga disarankan untuk mendaftar atau mengemas kini nombor telefon bimbit melalui Self-Service Terminal (SST) yang terdapat di mana-mana cawangan KWSP bagi tujuan penerimaan Transaction Authorisation Code (TAC) untuk pengesahan identiti ketika membuat transaksi.
Untuk maklumat lanjut mengenai Fasiliti Sokongan Akaun 2, layari laman web KWSP di www.kwsp.gov.my, atau hubungi Pusat Pengurusan Perhubungan KWSP di talian 03-8922 6000. – KOSMO! ONLINE


Amelia Henderson pula lamar Aedy Ashraf?
Oleh NUR EMIRA SAIZALI

15 April 2023, 11:39 am
PETALING JAYA – Nama dua pelakon Amelia Henderson dan Aedy Ashraf kembali menjadi sebutan ramai apabila tular sebuah video ‘lamaran’ dalam media sosial sejak awal pagi ini.
‘Lamaran’ tersebut dilakukan Amelia, 27, sebelum dia mengacarakan program audio siar (podcast) miliknya iaitu Studio Sembang secara siaran langsung di sebuah festival jualan hari raya di ibu negara pada tengah malam tadi.
“Hari ini saya nak buat kejutan untuk awak. Aedy, sudikah awak menjadi milik saya?” tanya pemilik nama penuh Amelia Thripura Henderson berkenaan.
Tidak terhenti di situ, bintang filem Pulau itu menyambung semula soalannya kepada Aedy.
“Adakah awak sudi menjadi pengacara bersama bagi program Studio Sembang?” ujarnya sekali gus menamatkan teka-teki penonton.
Sementara itu, Aedy turut menjawab soalan daripada penonton yang bertanya adakah mereka akan mengumumkan secara rasmi hubungan istimewa yang dikatakan sudah terjalin semula.

“Kalau ada rezeki dan jodoh, doa-doakanlah untuk kami.
“Kami memang officially (secara rasmi) berkawan, sangat-sangat rapat, saling menyokong dan sentiasa ada untuk satu sama lain,” jawabnya.
Video lamaran kejutan Amelia itu seterusnya tular dalam media sosial sejak awal pagi ini meskipun realitinya situasi tersebut hanya gimik untuk programnya sendiri.
Rata-rata peminat tetap teruja dan berharap hubungan dua pelakon itu kekal sehingga ke jenjang pelamin.
“Alahai comelnya Aedy dengan Amelia, secocok sangat!
“Harap mereka kekal, suka sangat lihat mereka berdua bersama,” komen netizen.
Terdahulu, Aedy atau nama sebenarnya, Mohammad Addy Ashraf Rosmadi mengakui cintanya dengan Amelia yang didakwa terputus sebelum ini kembali bertaut.
Bahkan, Amelia juga tidak menafikan bahawa Aedy adalah lelaki paling rapat dalam hidupnya ketika ini.
Mengimbau semula, Aedy pernah mengundang perhatian ramai apabila membuat lamaran terbuka kepada Amelia untuk disunting sebagai kekasih ketika di sebuah festival makanan sekitar Mac tahun lalu.
Bagaimanapun, pada akhir Julai 2022, Amelia dan Aedy memberi bayangan hubungan cinta mereka sudah putus apabila masing-masing memuat naik ciapan seperti dalam emosi kesedihan dan kecewa.
Malah, Aedy juga turut memadam foto-fotonya bersama Amelia dalam akaun Instagramnya yang sebelum ini dimuat naik sepanjang mereka berlakon dalam sebuah drama pada tahun lalu. – KOSMO! ONLINE


Bekalan barangan asas cukup menjelang Aidilfitri
Oleh MOHD RASDAN AHMAD

15 April 2023, 12:00 pm
PETALING JAYA – Kementerian Pertanian dan Keterjaminan Makanan (KPKM) memberi jaminan bekalan barangan asas seperti telur, ayam dan daging mencukupi menjelang Aidilfitri.
Menterinya, Datuk Seri Mohamad Sabu berkata, kementerian juga akan mengarahkan Lembaga Pemasaran Pertanian Persekutuan (FAMA) untuk memenuhi bekalan telur jika masih tidak mencukupi.
“Bagi telur import kita bincang dari masa ke semasa. Kalau bekalan telur tempatan pula tidak cukup, kita akan buat keputusan segera untuk memenuhi pasaran.
“Jika keadaan meruncing, kita akan import pada bila-bila masa. Kita sudah buat garis panduan untuk import kalau berlaku kekurangan yang ketara,” katanya selepas melancarkan Program Jualan Syawal Madani Peringkat Kebangsaan di Tapak Pasar Tani Seksyen 6, Kelana Jaya hari ini. – KOSMO! ONLINE.


Guru Besar SK Tok Bali maut nahas motosikal bertembung kereta
Oleh TOREK SULONG

15 April 2023, 12:29 pm
PASIR PUTEH – Hasrat seorang guru besar di Sekolah Kebangsaaan (SK) Tok Bali di sini untuk untuk berbuka puasa dan menyampaikan sumbangan di rumah anak-anak yatim dekat Machang tidak kesampaian apabila motosikal ditunggangnya bertembung sebuah kereta di Kilometer 12,Jalan Pasir Puteh-Machang di sini semalam.
Dalam kejadian kira-kira pukul 4 petang itu, Wan Ab. Hisham Wan Noh, 55, meninggal dunia di lokasi kejadian selepas cedera parah pada bahagian kepala.
Ketua Polis Daerah Pasir Puteh, Superintendan Zaizul Rizal Zakaria berkata, siasatan mendapati, sebuah kereta jenis Perodua Kelisa dipandu seorang wanita berusia 20 tahun sedang dalam perjalanan dari Machang ke Pasir Puteh.
Menurutnya, semasa tiba di lokasi kejadian, sebuah kereta jenis Perodua Myvi yang dipandu seorang pemandu lori berusia 39 tahun berada di belakang Perodua Kelisa itu dipercayai merempuh sisi kiri kereta wanita terbabit.
“Keadaan itu menyebabkan kereta Perodua Kelisa hilang kawalan sebelum masuk ke laluan bertentangan dan bertembung motosikal jenis Yamaha NVX ditunggang Wan Ab. Hisham.
“Mangsa yang mengalami kecederaan parah pada bahagian kepala disahkan meninggal dunia di lokasi kejadian. Mayat mangsa kemudiannya dihantar ke Hospital Tengku Anis di sini untuk proses bedah siasat,” katanya dalam satu kenyataan hari ini.

Menurut Zaizul Rizal, ujian saringan air kencing mendapati, pemandu kereta jenis Perodua Myvi itu positif dadah jenis methamphetamine dan sudah ditahan reman untuk membantu siasatan.
“Siasatan lanjut mendapati, nahas berpunca daripada kecuaian pemandu Perodua Myvi yang merempuh sebuah lagi kereta sehingga hilang kawalan sebelum bertembung motosikal mangsa,” katanya. – KOSMO! ONLINE


Lelaki Orang Asli maut jatuh pokok Tualang ketika ambil madu lebah
Oleh HARIS FADILAH AHMAD

15 April 2023, 12:54 pm
LIPIS – Seorang lelaki keturunan Orang Asli maut selepas terjatuh dari sebatang pokok Tualang ketika mencari madu lebah di sebuah hutan berdekatan Kampung Tual, Pos Sinderut, di sini semalam.
Bapa mentua mangsa, Yok Ek Cantan, 64, berkata, mangsa Sahrin Yok Sekop,37, keluar dari rumah pada pukul 7 pagi dengan menaiki motosikal bersama iparnya untuk mencari madu tualang.
“Menantu saya (mangsa) telah memanjat pokok Tualang setinggi kira-kira 30 meter untuk mendapatkan madu lebah yang menjadi mata pencariannya sebelum ini selain bekerja kampung.
“Saya tidak menyangka ketika mencari madu lebah kali ini dia boleh jatuh daripada pokok. Menantu saya meninggalkan seorang isteri dan empat orang anak yang masih kecil ” katanya di sini.
Sementara itu Ketua Polis Daerah Lipis, Superitenden Azli Mohd Nor berkata, anggota yang bertugas di Balai Polis Sungai Koyan menerima maklumat mengenai kejadian itu pada pukul 1.30 tengah hari semalam.
Katanya, mayat mangsa dihantar ke Hospital Lipis untuk bedah siasat dan pihaknya sedang melakukan siasatan ke atas kes tersebut.-KOSMO! ONLINE